


VENDIM
Nr. 1015, datë 16.12.2020

PËR PËRMBAJTJEN, ZHVILLIMIN DHE ZBATIMIN E STRATEGJISË KOMBËTARE TË MENAXHIMIT TË BURIMEVE UJORE, TË PLANEVE TË MENAXHIMIT TË BASENEVE UJORE DHE PLANEVE TË MENAXHIMIT TË RREZIKUT NGA PËRMBYTJET[footnoteRef:2] [2: Ky vendim është përafruar pjesërisht me:
- Direktivën 2000/60/KE të Parlamentit Evropian dhe të Këshillit, e datës 23 tetor 2000 “Ngritja e një kuadri ligjor për veprimet e komunitetit në fushën e politikës së ujërave”, numri CELEX 32000L0060, Fletorja Zyrtare e Bashkimit Evropian, seria L, numër 327, datë 22.12.2000, faqe 1-73, amenduar me vendimin 2455/2001/KE, -direktivën 2008/32/KE dhe direktivën 2008/105/KE. 
- Direktivën 2009/90/KE, datë 31 korrik 2009, në vazhdim të direktivës 2000/60/KE, të Parlamentit Evropian dhe të Këshillit, “Specifikimet teknike për analizat kimike dhe monitorimin e statusit të ujërave”, numri CELEX 32009L0090, Fletorja Zyrtare e Bashkimit Evropian, seria L, numër 201, datë 1.8.2009, faqe 36-38.
- Direktivën 2006/118/KE të Parlamentit Evropian dhe të Këshillit, datë 12 dhjetor 2006, “Për mbrojtjen e ujërave nëntokësore ndaj ndotjes dhe përkeqësimit”, numër CELEX 32006L0118, Fletorja Zyrtare e Bashkimit Evropian seria L, numër 372, datë 27.12.2006, faqe 19-31.
- Direktivën 2007/60/KE, të Parlamentit Evropian dhe të Këshillit, datë 23 tetor 2007, “Mbi vlerësimin dhe menaxhimin e rreziqeve nga përmbytjet”, numër CELEX 32007L0060, Fletorja zyrtare e Bashkimit Evropian, seria L, numër 288, datë 6.11.2007, faqe 27-34.] 

(Ndryshuar me VKM nr. 616, datë 29.10.2025)
(i përditësuar)

Në mbështetje të nenit 100 të Kushtetutës, të neneve 16, pika 6, 17, pika 2, dhe 70, pika 5, të ligjit nr. 111/2012, “Për menaxhimin e integruar të burimeve ujore”, të ndryshuar, me propozimin e Kryeministrit, Këshilli i Ministrave

VENDOSI:

1. Miratimin e përmbajtjes dhe të procedurave për zhvillimin dhe zbatimin e Strategjisë Kombëtare për Menaxhimin e Burimeve Ujore, sipas shtojcës I, që i bashkëlidhet këtij vendimi dhe është pjesë përbërëse e tij.
2. Miratimin e përmbajtjes dhe të procedurave për zhvillimin dhe zbatimin e planeve të menaxhimit të baseneve ujore, sipas shtojcës II, që i bashkëlidhet këtij vendimi dhe është pjesë përbërëse e tij. 
3. Miratimin e përmbajtjes dhe të procedurave për zhvillimin dhe zbatimin e planeve të menaxhimit të rrezikut nga përmbytjet, sipas shtojcës III, që i bashkëlidhet këtij vendimi dhe është pjesë përbërëse e tij.
4. Strategjia Kombëtare e Menaxhimit të Burimeve Ujore, planet e menaxhimit të baseneve ujore dhe planet e menaxhimit të rrezikut nga përmbytjet duhet të marrin në konsideratë:
a) aktet ndërkombëtare, të nënshkruara dhe të ratifikuara nga Republika e Shqipërisë;
b) politikat dhe legjislacionin e Bashkimit Evropian, sidomos ato të fushës së politikave për ujërat. 
5. Për qëllime të këtij vendimi, me termat e mëposhtëm nënkuptojmë:
a)  “AMBU”, Agjencia e Menaxhimit të Burimeve Ujore;
b) “Burim i disponueshëm me ujëra nëntokësore”, norma afatgjatë mesatare vjetore e ngarkimit të përgjithshëm të trupit me ujëra nëntokësore minus normën afatgjatë vjetore të rrjedhës së nevojshme, për të arritur objektivat e cilësisë ekologjike për ujërat sipërfaqësore që kanë lidhje, në mënyrë që të shmanget çdo zvogëlim i dukshëm në statusin ekologjik të ujërave të tilla dhe që të shmanget çdo  dëmtim i konsiderueshëm i ekosistemeve tokësore që kanë lidhje;
c) “Futja e ndotësve në ujërat nëntokësore”, hyrja e drejtpërdrejtë ose jo e drejtpërdrejtë e ndotësve, si rezultat i aktivitetit njerëzor;
ç) “Kufiri i zbulimit”, sinjali i prodhimit ose vlera e përqendrimit mbi të cilën mund të konfirmohet, me një nivel të sigurt besimi, se kampioni është i ndryshëm nga një kampion bosh, që nuk ka përcaktues interesi (me rëndësi); 
d) “Kufiri i kuantifikimit”, shumëfishi i caktuar i kufirit të zbulimit në një përqendrim të përcaktuesit, që mund të vendoset logjikisht me një nivel të pranueshëm saktësie dhe precizioni. Kufiri i kuantifikimit mund të llogaritet duke përdorur një standard apo kampion të përshtatshëm dhe mund të përftohet nga pika më e ulët e kalibrimit, në kurbën e kalibrimit, duke përjashtuar pjesën bosh;
dh) “Niveli bazë”, vlera mesatare e matur gjatë periudhës së parë, për të cilën është e disponueshme një periudhë përfaqësuese e monitorimit të të dhënave; 
e) “Niveli i sfondit”, përqendrimi i një substance ose vlera e një treguesi në një trup me ujëra nëntokësore, që nuk korrespondon me asnjë, apo korrespondon vetëm me pak ndryshime antropogjene, në kushte të rregullta; 
ë) “Nënbaseni”, zona e tokës prej së cilës të gjitha rrjedhat sipërfaqësore derdhen, nëpërmjet një sërë përrenjsh, lumenjsh dhe, mundësisht, liqenesh, në një pikë të veçantë të një rrjedhe ujore (normalisht liqen ose bashkërrjedhje lumi)
f) “Norma e cilësisë së mjedisit”, ka kuptimin që i është dhënë nga pika 23, e nenit 3, të ligjit nr. 10448, datë 14.7.2011, “Për lejet e mjedisit”;
g) “Norma e cilësisë së ujërave nëntokësore”, norma mjedisore e cilësisë, e shprehur si përqendrim i një ndotësi të veçantë, një grupi ndotësish ose indikatorit të ndotjes në ujërat nëntokësore, që nuk duhet tejkaluar, me qëllim që të mbrohet shëndeti i njeriut dhe mjedisi; 
gj) “Pasiguria e matjeve”, një parametër, jonegativ, që karakterizon shpërndarjen e vlerave të sasisë që i atribuohet një matjeje, bazuar në informacionin e përdorur;
h) “Përmbytja”, mbulimi i përkohshëm nga uji i tokës që, normalisht, nuk mbulohet nga uji. Këtu përfshihen përmbytjet nga lumenjtë, përrenjtë malorë, rrjedhat ujore kalimtare mesdhetare dhe përmbytjet nga deti, në zonat bregdetare, me përjashtim përmbytjet nga sistemet e kanalizimit;
i) “Substanca të rrezikshme”, ka kuptimin që i është dhënë nga pika 17, e nenit 5, të ligjit nr. 10431, datë 9.6.2011, ”Për mbrojtjen e mjedisit”; 
j) “Shkarkimi i drejtpërdrejtë në ujërat nëntokësore”, shkarkimi i ndotësve në ujërat nëntokësore, pa filtrim, nëpërmjet tokës ose nëntokës; 
k) “Rajon baseni ujor”, zona e tokës dhe e detit, e përbërë nga një ose më shumë basene lumenjsh fqinjë, së bashku me ujërat e tyre nëntokësore dhe bregdetare, që identifikohet si njësia kryesore për menaxhimin e ujërave të baseneve ujore;
l) “Risk”, kombinimi i mundësisë së ndodhjes së një ngjarjeje dhe të pasojave të saj negative;
ll) “Tendenca rritëse e konsiderueshme dhe e qëndrueshme”, çdo rritje e konsiderueshme statistikore dhe mjedisore e ndotësit, grupit të ndotësve ose e indikatorit të ndotjes në ujërat nëntokësore, për të cilat kthimi i tendencës identifikohet si i nevojshëm; 
m) “Vlera e pragut”, standardi i cilësisë së ujërave nëntokësore për ndotës të veçantë, grup ndotësish ose indikatorësh të ndotjes në ujërat nëntokësore, që janë identifikuar si kontribues në karakterizimin e trupave ose të grupeve të trupave të ujërave nëntokësore që janë në rrezik; 
n) “ZABU”, Zyra e Administrimit të Basenit Ujor;
nj) “Ujëmbajtës”, shtresa nënsipërfaqësore ose shtresa shkëmbore apo shtresa të tjera gjeologjike, me porozitet dhe përshkueshmëri të mjaftueshme për të lejuar rrjedhjen ose nxjerrjen e konsiderueshme të ujërave nëntokësore.
6.Të gjithë termat apo shprehjet e tjera të përdorura në këtë vendim, kanë kuptimin që u është dhënë në ligjin nr. 111/2012, “Për menaxhimin e integruar të burimeve ujore”, të ndryshuar. 
7. Planet e menaxhimit të baseneve ujore dhe planet e menaxhimit të rrezikut nga përmbytjet, që janë në proces hartimi ose hartohen për herë të parë, përjashtohen nga etapat dhe afatet kohore të përcaktuara në këtë vendim.
8. Ngarkohen organet e administrimit dhe menaxhimit të integruar të burimeve ujore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

SHTOJCË I
PËRMBAJTJA DHE PROCEDURAT PËR ZHVILLIMIN DHE ZBATIMIN E STRATEGJISË KOMBËTARE TË MENAXHIMIT TË BURIMEVE UJORE

Kreu 1. Parimet bazë
1. Strategjia Kombëtare e Menaxhimit të Burimeve Ujore:
a) Është zhvilluar, bazuar në nenet 24, 70 të ligjit nr. 111/2012, “Për menaxhimin e integruar të burimeve ujore”, të ndryshuar; dhe do të jetë subjekt i procedurës së vlerësimit mjedisor strategjik, siç përcaktohet në legjislacionet e tjera.
2. Strategjia Kombëtare e Menaxhimit të Burimeve Ujore është dokumenti i planifikimit bazë afatgjatë për menaxhimin e integruar të ujërave në Republikën e Shqipërisë.
Kreu 2. Përmbajtja e Strategjisë Kombëtare të Menaxhimit të Burimeve Ujore 
1. Strategjia Kombëtare e Menaxhimit të Burimeve Ujore, përmban të paktën:
a) parimet dhe kriteret për përcaktimin e menaxhimit të integruar të ujërave;
b) parimet dhe objektivat për ruajtjen dhe përmirësimin e statusit të ujërave si dhe për ujërat dhe ekosistemet e varura nga ujërat;
c) detyrimet që dalin nga marrëveshjet ndërkombëtare;
d) informacionin bazë dhe vlerësimin e gjendjes së ujërave dhe të sistemeve të ujërave;
e) hartat bazë;
f) parashikimet bazë për menaxhimin e ujërave;
g) parashikimet bazë për planifikimin e zhvillimit të sistemeve të ujërave;
h) planin e aktiviteteve dhe masat për zbatimin e objektivave;
i) marrëveshjet institucionale për zbatimin e objektivave;
j) vlerësimin e kostove financiare të lidhura me menaxhimin e ujërave.
2. Strategjia Kombëtare e Menaxhimit të Burimeve Ujore do të përcaktojë përparësitë në menaxhimin e integruar të ujërave sipas parametrave objektivë të identifikuar, të përshtatur me nevojat aktuale dhe potencialin ekonomik, si dhe vizionin integral të zhvillimit të ardhshëm të sistemit të ujërave.
3. Strategjia Kombëtare e Menaxhimit të Burimeve Ujore do të përfshijë gjithashtu edhe një përmbledhje joteknike të informacionit të përcaktuar në paragrafët 1 dhe 2, të këtij kreu. Përmbledhja joteknike duhet të përmbajë faktet kryesore, vlerësimet dhe propozimet.
Kreu 3. Procedurat për zhvillimin e Strategjisë Kombëtare të Menaxhimit të Burimeve Ujore 
1. Strategjia Kombëtare e Menaxhimit të Burimeve Ujore do të përgatitet në përputhje me nenet 16, 24 dhe 70, të ligjit nr. 111/2012, “Për menaxhimin e integruar të burimeve ujore”, të ndryshuar.
2. Këshillat e Baseneve Ujore dhe institucionet e tjera do të ofrojnë informacion dhe mbështetje, siç kërkohet për zhvillimin e Strategjisë Kombëtare të Menaxhimit të Burimeve Ujore.
3. Projekt Strategjia Kombëtare e Menaxhimit të Burimeve Ujore duhet botuar të paktën 6 muaj përpara fillimit të periudhës, së cilës i referohet Strategjia Kombëtare e Menaxhimit të Burimeve Ujore.
4. Projekt Strategjia Kombëtare e Menaxhimit të Burimeve Ujore duhet të vendoset në faqen e internetit të AMBU-së dhe në faqen e internetit të ministrisë përgjegjëse për mjedisin.
5. AMBU-ja e dërgon projekt Strategjinë Kombëtare të Menaxhimit të Burimeve Ujore, te:
a) ministria përgjegjëse për mjedisin;
b) ministria përgjegjëse për bujqësinë;
c) ministria  përgjegjëse për pyjet;
d) ministria përgjegjëse për turizmin; 
e) ministria përgjegjëse për transportin; 
f) ministria përgjegjëse për infrastrukturën; 
g) ministria përgjegjëse për ujësjellës kanalizime;
h) ministria përgjegjëse për ekonominë; 
i) ministria përgjegjëse për energjinë;
j) ministria përgjegjëse për shëndetësinë;
k) ministria përgjegjëse për arsimin;
l) agjencia përgjegjëse për mjedisin;
m) agjencia përgjegjëse për mbrojtjen civile;
n) institucione të tjera që lidhen me fushën.
6. Institucionet e referuara në pikën 5 mund të bëjnë komente mbi projekt Strategjinë Kombëtare të Menaxhimit të Burimeve Ujore. Këto komente mund të jenë në formë të shkruar ose elektronike dhe duhet t’i drejtohen AMBU-së. Komentet duhet të bëhen brenda një periudhe një mujore nga data e botimit të projekt Strategjisë Kombëtare të Menaxhimit të Burimeve Ujore.
7. Projekt Strategjia Kombëtare e Menaxhimit të Burimeve Ujore duhet të vihet në dispozicion të publikut.
8. Kur një anëtar i publikut dëshiron të shikojë projekt Strategjinë Kombëtare të Menaxhimit të Burimeve Ujore, ai ka të drejtë ta shikojë atë falas. Kur një anëtar i publikut dëshiron të marrë një kopje të projekt Strategjisë Kombëtare të Menaxhimit të Burimeve Ujore, AMBU-ja ka të drejtë t’i ngarkojë kostot e arsyeshme për ofrimin e kësaj kopje.
9. Çdo anëtar i publikut dhe palë e interesuar mund të komentojë projekt Strategjinë Kombëtare të Menaxhimit të Burimeve Ujore. Komente të tilla mund të jetë në formë të shkruar ose elektronike dhe duhet t’i drejtohen AMBU-së. Këto komente duhet të bëhen brenda një periudhe një mujore nga data e botimit të projekt Strategjisë Kombëtare të Menaxhimit të Burimeve Ujore.
10. Gjatë përgatitjes në formë përfundimtare së Strategjisë Kombëtare të Menaxhimit të Burimeve Ujore, AMBU-ja merr parasysh komentet e bëra nga ministritë dhe institucionet e referuara në pikën 5 dhe komentet e bëra nga publiku.
11. Këshilli i Ministrave, miraton Strategjinë Kombëtare të Menaxhimit të Burimeve Ujore të finalizuar, në përputhje me shkronjën “a”, të pikës 2, të nenit 8, të ligjit nr. 111/2012, “Për menaxhimin e integruar të burimeve ujore”, të ndryshuar.
Kreu 4. Rishikimi dhe amendimi i Strategjisë Kombëtare të Menaxhimit të Burimeve Ujore
12. Strategjia Kombëtare e Menaxhimit të Burimeve Ujore rishikohet sipas afateve të përcaktuara në nenin 16, pika 4, të ligjit nr. 111/2012, “Për menaxhimin e integruar të burimeve ujore”, të ndryshuar.

1. Kërkesat e kësaj shtojce do të zbatohen për të gjitha ndryshimet e Strategjisë Kombëtare të Menaxhimit të Burimeve Ujore.

SHTOJCË II
PËRMBAJTJA DHE PROCEDURAT PËR ZHVILLIMIN DHE ZBATIMIN E PLANEVE TË MENAXHIMIT TË BASENEVE UJORE

Kreu 1. Karakteristikat e baseneve ujore
1. Për çdo basen ujor të identifikuar, ZABU-ja kryen një vlerësim në përputhje me nenet 24 dhe 36, të ligjit nr. 111/2012, “Për menaxhimin e integruar të burimeve ujore”, të ndryshuar, i cili përfshin:
a) analizën e karakteristikave të tij, në përputhje me specifikimet e përcaktuara në aneksin 1, të këtij vendimi; dhe
b) shqyrtimin e ndikimit të aktivitetit njerëzor në statusin ujërave nëntokësore.
2. Vlerësimi i baseneve ujore duhet të përfshijë gjithashtu edhe analizën ekonomike të përdorimit të ujit, e cila duhet të përmbajë informacion të mjaftueshëm për:
a) të bërë llogaritjet përkatëse të nevojshme për të marrë në konsideratë parimin e rikuperimit të kostove të shërbimit të ujërave, të referuar në germën “ç”, të nenit 6, të ligjit nr. 111/2012, i ndryshuar, duke pasur parasysh parashikimin afatgjatë të ofertës dhe kërkesës për ujë të  baseneve ujore dhe, kur është e nevojshme;
i.  të vlerësojë vëllimin, çmimin dhe kostot e lidhura me shërbimet e ujërave; dhe
ii.  të vlerësojë investimet përkatëse duke përfshirë parashikimet për investime të tilla;
b) të kryejë vlerësime në lidhje me kombinimin e masave me kosto më shumë efektive, për sa u përket përdorimeve të ujit, që do të përfshihen në programin e masave sipas aneksit 4, bazuar në vlerësimet e kostove potenciale për masa të tilla.
3. Vlerësimi i baseneve ujore duhet të rishikohet dhe, nëse është e nevojshme, të përditësohet deri në fund të vitit 2027 dhe çdo gjashtë vjet pas këtij viti.
4. Vlerësimi i baseneve ujore i referuar në paragrafin 2, dhe të gjitha rishikimet e referuara në paragrafin 3, duhet të miratohen nga Këshilli Kombëtar i Ujit dhe të vendosen në faqen e internetit të AMBU-së. Vlerësimi të baseneve ujore dhe të gjitha rishikimet duhet të vihen në dispozicion të publikut.
Kreu 2. Planet e menaxhimit  të baseneve ujore
1. Për çdo basen ujor të identifikuar, AMBU-ja, në bashkëpunim me ZABU-në, harton planin e menaxhimit të basenit ujor.
2. Kur një basen ujor është pjesë e një baseni ujor ndërkombëtar, AMBU-ja në bashkëpunim me ZABU-në koordinojnë me autoritetet përkatëse në shtetet e tjera për të hartuar një plan të vetëm ndërkombëtar të menaxhimit të basenit ujor në përputhje me ligjin nr. 111/2012, “Për menaxhimin e integruar të burimeve ujore”, të ndryshuar.
3. Plani i menaxhimit të basenit ujor duhet të përmbajë të paktën informacionin e përcaktuar në aneksin 2 të këtij vendimi.
4. Planet e menaxhimit të baseneve ujore rishikohen dhe, nëse është e nevojshme përditësohen, në fund të vitit 2027 dhe më pas, çdo gjashtë vjet.
Kreu 3. Procedurat për zhvillimin e planeve të menaxhimit të baseneve ujore
1. AMBU-ja, pas miratimit paraprak nga Këshilli Kombëtar i Ujit, boton projekt grafikun dhe 
programin e punës për hartimin e Planit të Menaxhimit të Basenit Ujor, dy vjet para fillimit të periudhës së cilës i referohet Plani i Menaxhimit të Basenit Ujor, përfshirë këtu çdo rishikim të referuar në pikën 3, të kreut 1, të shtojcës 2, të këtij vendimi. Projekt grafiku dhe programi i punës duhet të përfshijnë veçanërisht afate të qarta kohore, institucionet dhe organizatat me të cilat duhet konsultuar, burimet e sugjeruara për financim si dhe institucionet dhe planin organizativ të sugjeruar për zbatim.
2. Projekt grafiku dhe programi i punës vendosen në faqen e internetit të AMBU-së.
3. AMBU-ja, dërgon projekt grafikun dhe programin e punës te:
a) ministria përgjegjëse për mjedisin;
b) ministria përgjegjëse për bujqësinë;
c) ministria  përgjegjëse për pyjet;
d) ministria përgjegjëse për turizmin; 
e) ministria përgjegjëse për transportin; 
f) ministria përgjegjëse për infrastrukturën; 
g) ministria përgjegjëse për ujësjellës kanalizime;
h) ministria përgjegjëse për ekonominë; 
i) ministria përgjegjëse për energjinë;
j) ministria përgjegjëse për shëndetësinë;
k) ministria përgjegjëse për arsimin;
l) agjencia përgjegjëse për mjedisin;
m) institucione të tjera që lidhen me fushën.
4. Institucionet e referuara më sipër, mund të bëjnë komente për projekt grafikun dhe programin e punës. Këto komente mund të jenë në formë të shkruar ose elektronike dhe duhet t’i drejtohen AMBU-së. Komentet duhen bërë brenda një periudhe gjashtë mujore nga data e botimit të projekt grafikut dhe programit të punës.
5. Çdo anëtar i publikut mund bëjë komente në formë të shkruar ose elektronike dhe duhet t’i dërgohen AMBU-së. Komentet duhen bërë brenda një periudhe gjashtë mujore nga data e botimit të projekt grafikut dhe programit të punës.
6. AMBU-ja, në bashkëpunim me Këshillin përkatës të Basenit Ujor, pas miratimit paraprak nga    Këshilli Kombëtar i Ujit, boton grafikun dhe programin përfundimtar të punës të paktën dy vjet përpara fillimit të periudhës së cilës i referohet Plani i Menaxhimit të Basenit Ujor. Gjatë përgatitjes së grafikut dhe programit përfundimtar të punës, AMBU-ja duhet të marrë në konsideratë të gjitha komentet e bëra nga ministritë dhe institucionet e referuara më sipër, si dhe komentet e bëra nga publiku. 
7. AMBU-ja, pas miratimit paraprak nga Këshilli Kombëtar i Ujit, boton një projekt raport të ndërmjetëm të çështjeve të rëndësishme të menaxhimit të ujërave të identifikuara në Basenin Ujor, dy vjet përpara fillimit të periudhës së cilës i referohet Plani i Menaxhimit të Basenit Ujor, përfshirë këtu çdo rishikim të referuar më sipër.
8. Projekt raporti i ndërmjetëm, për çështjet e rëndësishme të menaxhimit të ujërave të referuara në pikën 7 më sipër, vendoset në faqen e internetit të AMBU-së.
9. ZABU-ja i dërgon AMBU-së projekt raportin e ndërmjetëm të çështjeve të rëndësishme të menaxhimit të ujërave. Këtë projekt raport AMBU-ja ia dërgon autoriteteve të referuara në pikën 3 të këtij kreu.
10. Komentet mund të jenë në formë të shkruar ose elektronike dhe duhet t’i drejtohen AMBU-së. AMBU-ja vë në dijeni Këshillin përkatës të Basenit Ujor për këto komente. Komentet duhen bërë brenda një periudhe gjashtë mujore nga data e botimit të projekt raportit të ndërmjetëm për çështjet e rëndësishme të menaxhimit të ujërave.
11. Çdo anëtar i publikut mund të bëjë komente për projekt raportin e ndërmjetëm të çështjeve të rëndësishme të menaxhimit të ujërave. Këto komente mund të jenë në formë të shkruar ose elektronike dhe duhet t’i drejtohen AMBU-së. Komentet duhen bërë brenda një periudhe gjashtë mujore nga data e botimit të projekt raportit të ndërmjetëm për çështjet e rëndësishme të menaxhimit të ujërave.
12. AMBU-ja, pas miratimit nga Këshilli Kombëtar i Ujit, boton raportin e ndërmjetëm përfundimtar të çështjeve të rëndësishme të menaxhimit të ujërave të paktën 18 muaj përpara fillimit të periudhës së cilës i referohet Plani i Menaxhimit të Basenit Ujor. Gjatë përgatitjes së raportit të ndërmjetëm përfundimtar për çështjet e rëndësishme të menaxhimit të ujërave, AMBU-ja duhet të marrë në konsideratë komentet e bëra nga ministritë, institucionet e referuara më sipër, si dhe komentet e bëra nga publiku.
13. AMBU-ja, pas miratimit nga Këshilli Kombëtar i Ujit, boton projekt planin e menaxhimit të Basenit Ujor një vit përpara fillimit të periudhës së cilës i referohet Plani i Menaxhimit të Basenit Ujor.
14. Projekt Plani i Menaxhimit të Basenit Ujor vendoset në faqen e internetit të AMBU-së.
15. Projektplani i menaxhimit të basenit ujor duhet t’i nënshtrohet procedurave të vlerësimit mjedisor, siç përcaktohet në legjislacionin përkatës të mbrojtjes të mjedisit.
16.  AMBU-ja dërgon projektplanin e menaxhimit të basenit ujor tek autoritetet e referuara në pikën 3 të kreut 3, të kësaj shtojce dhe tek autoritetet përkatëse në Shtetet e tjera, kur  baseni ujor është pjesë e një rrethi ndërkombëtar të baseneve ujore.
17. Autoritetet e referuara në pikën 3, të kreut 3, të shtojcës 2, mund të bëjnë komente mbi projekt planin e menaxhimit të basenit ujor. Këto komente mund të jenë në formë të shkruar ose elektronike dhe duhet t’i dërgohen AMBU-së. Komentet duhen bërë brenda një periudhe gjashtë mujore nga data e botimit të projekt planit të menaxhimit të basenit ujor.
18. Çdo anëtar i publikut mund të bëjë komente mbi projekt planin e menaxhimit të basenit ujor. Këto komente mund të jenë në formë të shkruar ose elektronike dhe duhet t’i dërgohen AMBU-së. Komentet duhen bërë brenda një periudhe gjashtë mujore nga data e botimit të projekt planit të menaxhimit  të basenit ujor.
19. Kur një anëtar i publikut dëshiron të shikojë dokumentet bazë dhe informacionet e përdorura për zhvillimin e projekt planit të menaxhimit të basenit ujor, ai ka të drejtë ta bëjë këtë falas.
20. Kur një anëtar i publikut dëshiron një kopje të çfarëdo dokumenti bazë dhe informacioni të përdorur për zhvillimin e projekt planit të menaxhimit të basenit ujor, AMBU mund t’ia vejë në dispozicion elektronikisht ose në formë shkresore.
21. AMBU-ja, në bashkëpunim me Këshillin e Basenit Ujor, organizon seanca dëgjimore publike mbi projekt planin e menaxhimit të basenit ujor brenda periudhës gjashtë mujore.
22. AMBU-ja i dërgon Këshillit Kombëtar të Ujit projektplanin e menaxhimit të basenit ujor, të paktën 6 muaj përpara fillimit të periudhës së cilës i referohet plani i menaxhimit të basenit ujor. Gjatë përgatitjes së projekt planit përfundimtar të menaxhimit të basenit ujor, AMBU-ja duhet të marrë parasysh:
a) të gjitha rezultatet dhe konkluzionet e çdo vlerësimi strategjik mjedisor të referuar në pikën 15 të këtij kreu;
b) të gjitha komentet e bëra nga ministritë dhe institucionet e referuara në pikën 17, të këtij kreu;
c) të gjitha komentet e bëra nga autoritetet përkatëse dhe shtetet e tjera të referuara në pikën 17 të këtij kreu;
d) të gjitha komentet e bëra nga publiku sipas pikës 18, të këtij kreu; 
e) të gjitha komentet e bëra gjatë seancave dëgjimore publike të organizuara në përputhje me pikën 21.
23. Këshilli i Ministrave, pas miratimit në parim nga Këshilli Kombëtar i Ujit, miraton Planin përfundimtar të Menaxhimit të Basenit Ujor, në përputhje me nenin 8, të ligjit nr. 111/2012, “Për menaxhimin e integruar të burimeve Ujore”, të ndryshuar.
Kreu 4. Programi i masave
1. ZABU-ja harton një program masash për çdo basen ujor me qëllim që të arrihen objektivat mjedisorë të përcaktuar në aneksin 3, të këtij vendimi.
2. Programet e masave, duhet të marrin në konsideratë rezultatet e vlerësimit të kërkuar sipas pikës 1, kreu 1 më lart.
3. Programet e masave duhet të përfshijnë masat themelore të specifikuara në aneksin 4, pjesa 1 dhe, kur është e nevojshme, edhe masat shtesë siç është specifikuar në aneksin 4, pjesa 2.
4. Programet e masave, duhet të hartohen deri në fund të vitit 2028.
5. Programet e masave duhet të vihen në funksionim deri në fund të vitit 2030. 
6. Programet e masave duhen rishikuar, dhe nëse është e nevojshme përditësuar, në fund të vitit 2029 dhe më pas çdo gjashtë vjet. Masat e tjera të reja ose të rishikuara, të hartuara sipas programit të përditësuar duhet të vihen në funksionim brenda tre viteve nga hartimi i tyre.
7. Pavarësisht parashikimeve në pikat 4, 5 të këtij kreu, kur monitorimi i statusit të ujërave ose të dhëna të tjera tregojnë se objektivat mjedisorë, të përcaktuara sipas aneksit 3 për trupin ujor, nuk kanë gjasa të realizohen, duhen marrë masa shtesë sipas nevojës me qëllim që të arrihen këto objektiva mjedisorë.
8. Kur shkaqet e dështimit për realizimin e objektivave mjedisorë për një trup ujor të referuara në pikën 6 të këtij kreu, janë rezultat i shkaqeve natyrore ose forcave madhore të jashtëzakonshme dhe që nuk mund të parashikohen, në veçanti përmbytjet ekstreme dhe thatësirat e tejzgjatura, këshilli përkatës i basenit ujor mund të vendosë që masat shtesë nuk janë të praktikueshme, subjekt i paragrafit 6, të aneksit 3.
Kreu 5. Klasifikimi i trupave ujorë
1. Këshilli i Ministrave klasifikon statusin e trupave ujorë, në përputhje me dispozitat e aneksit 5 të këtij vendimi dhe sipas nenit 26, pika 3, të ligjit nr. 111/2012, “Për menaxhimin e integruar të burimeve ujore”, të ndryshuar.
2. Klasifikimi i trupave ujorë duhet të rishikohet, dhe nëse është e nevojshme, të përditësohet nga fundi i vitit 2032 dhe më pas çdo gjashtë vjet.
Kreu 6. Monitorimi i statusit të ujërave
1. AMBU-ja, në bashkëpunim me ministrinë përgjegjëse për mjedisin, harton programe për monitorimin e statusit të ujërave me qëllim që të krijojë një pasqyrë koherente dhe gjithëpërfshirëse të statusit të ujërave, brenda çdo baseni ujor, në përputhje me nenin 37, të ligjit nr. 111/2012, “Për menaxhimin e integruar të burimeve ujore”, i ndryshuar.
2. Programet e masave të hartuara nga çdo ZABU, miratohen nga Këshilli Kombëtar i Ujit përpara se të vihen në zbatim.
3. Hartimi i programeve të monitorimit, të referuara në pikën 1, të këtij kreu, duhet të jetë në përputhje me dispozitat e aneksit 5 të këtij vendimi.
4. Specifikimet teknike dhe metodat e standartizuara për analizën dhe monitorimin e statusit të ujërave duhet të jenë në përputhje me dispozitat e aneksit 6, të këtij vendimi.
5. Për ujërat sipërfaqësore, programet e monitorimit të referuara në pikën 1 i këtij kreu, duhet të trajtojnë:
a) vëllimin dhe nivelin ose normën e rrjedhjes në masën përkatëse për statusin ekologjik dhe kimik dhe potencialin ekologjik;
b) statusin ekologjik; 
c) statusin kimik; dhe
d) potencialin ekologjik.
6. Për ujërat nëntokësore monitorimi i programeve i referuar në pikën 1 i këtij kreu, duhet të trajtojë:
a) statusin kimik; dhe 
b) statusin sasior.
7. Për zonat e mbrojtura, referuar nenit 85, të ligjit nr. 111/2012, “Për menaxhimin e integruar të burimeve ujore”, të ndryshuar, programet e monitorimit të referuara në pikën 1 i këtij kreu, duhet të plotësohen nga specifikime siç përmbahen në legjislacionin përkatës për këto zona.
Kreu 7. Identifikimi i tendencave të konsiderueshme dhe të qëndrueshme në rritje të ndotjes së ujërave nëntokësore
1. ZABU-ja duhet të identifikojë të gjitha tendencat e rëndësishme dhe të qëndrueshme në rritje në përqendrimet e ndotësve, grupeve të ndotësve ose treguesve të ndotjes të gjetur në trupa ose grup trupash me ujëra nëntokësore të identifikuara si në rrezik, duke marrë parasysh kërkesat e aneksit 7, të këtij vendimi.
2. ZABU-ja  merr masa në përputhje me pjesën B, të aneksit 7, të këtij vendimi për të kthyer tendencat të cilat paraqesin rrezik të konsiderueshëm për dëmtimin e cilësisë së ekosistemeve ujore ose ekosistemeve tokësore, për shëndetin e njeriut, ose për përdorime legjitime aktuale ose potenciale të mjedisit ujor, nëpërmjet programit të masave të referuara në aneksin 4, të këtij vendimi, me qëllim reduktimin progresiv të ndotjes dhe parandalimin e përkeqësimit të ujërave nëntokësore.
3. Plani i Menaxhimit i Basenit Ujor përmbledh:
a) mënyrën me të cilën vlerësimi i tendencave nga pikat individuale të monitorimit brenda një trupi ose grup trupash me ujëra nëntokësore ka kontribuar në identifikimin, në përputhje me seksionin 2,5 të aneksit 5, të këtij vendimi, që këto trupa të jenë subjekt i tendencave të konsiderueshme dhe të qëndrueshme në rritje në përqendrimin e çdo ndotësi ose në kthimin e këtyre tendencave; dhe
b) arsyet për pikat fillestare të përcaktuara për kthimin e tendencave në përputhje me pjesën B, të aneksit 7, të këtij vendimi.
4. ZABU-ja kryen vlerësime shtesë për tendencat kur është e nevojshme për të vlerësuar ndikimet e shtëllungave ekzistuese të ndotjes në trupat në ujëra nëntokësore, që mund të kërcënojnë arritjen e objektivave mjedisorë të përcaktuar në aneksin 3, të këtij vendimi, dhe në veçanti ato shtëllunga, që rezultojnë nga burime pikë dhe nga toka e kontaminuar.
5. Vlerësimet shtesë për tendencat të referuara në pikën 4 i këtij kreu, duhet të verifikojnë që shtëllunga të tilla nuk do të zgjerohen, nuk do të përkeqësojnë statusin kimik të trupit ose grupit të trupave me ujëra nëntokësore, dhe nuk paraqesin rrezik për shëndetin e njeriut dhe mjedisin.
6. Rezultatet e vlerësimeve shtesë për tendencat e referuara në pikën 4, të këtij kreu, duhet të përmblidhen në Planin e Menaxhimit të Basenit Ujor.

SHTOJCË III
PËRMBAJTJA DHE PROCEDURAT PËR ZHVILLIMIN DHE ZBATIMIN E PLANEVE TË MBROJTJES NGA PËRMBYTJET

Kreu 1. Vlerësimi paraprak i rrezikut nga përmbytjet
1. AMBU-ja, për çdo basen ujor të identifikuar, bën vlerësimin paraprak të rrezikut nga përmbytjet bazuar në informacionin e disponueshëm, siç janë të dhënat dhe studimet mbi zhvillimet afatgjata, dhe në veçanti ndikimet e ndryshimeve klimatike në rastin e ndodhjes së përmbytjeve.
2. Vlerësimi paraprak i rreziqeve nga përmbytjet i referuar në pikën 1, i këtij kreu, duhet të përfshijë të paktën:
a) hartat e baseneve ujore në një shkallë të përshtatshme përfshirë edhe kufijtë e baseneve ujore, të gjitha nënbasenet dhe zonat bregdetare, duke treguar topografinë dhe tokën e përdorur;
b) një përshkrim të përmbytjeve që kanë ndodhur në të kaluarën dhe që kanë pasur ndikime të rëndësishme negative për shëndetin e njeriut, mjedisin, trashëgiminë kulturore dhe aktivitetin ekonomik dhe për të cilën gjasat e ngjarjeve të ngjashme në të ardhmen janë ende relevante, përfshirë shkallën e tyre të përmbytjes dhe rrugët e bartjes si dhe vlerësimin e ndikimeve të tyre negative;
c) një përshkrim të përmbytjeve të rëndësishme të cilat kanë ndodhur në të kaluarën, kur mund të parashikohen pasoja të rëndësishme negative të ngjarjeve të ardhshme të ngjashme;
d) një vlerësim të pasojave potenciale negative të përmbytjeve në të ardhmen për shëndetin e njeriut, mjedisin, trashëgiminë kulturore dhe aktivitetin ekonomik, duke marrë në konsideratë sa më shumë të jetë e mundur çështje të tilla si:
i. topografia;
ii. pozicioni i rrjedhave ujore dhe karakteristikat e tyre të përgjithshme hidrologjike e gjeomorfologjike, duke përfshirë edhe rrafshet e përmbytjeve si zona natyrore retensioni (mbajtjeje);
iii. efektivitetin e infrastrukturës mbrojtëse ekzistuese të ndërtuar nga njerëzit;
iv. pozicionin e zonave të populluara;
v. pozicionin dhe natyrën e zonave me aktivitet ekonomik; dhe
vi. zhvillimet afatgjata përfshirë ndryshimet klimatike nga ndodhja e përmbytjeve.
3. Kur një basen ujor është pjesë e një rrethi ndërkombëtar të basenit ujor, AMBU-ja duhet të koordinojë me autoritetet përkatëse në shtetet e tjera, në veçanti për sa i përket shkëmbimit të informacionit përkatës.
4. Vlerësimi paraprak i rreziqeve nga përmbytjet i referuar në pikën 2 i këtij kreu, duhet të përfundojë të paktën deri në vitin 2022.
5. Vlerësimi paraprak i rreziqeve nga përmbytjet duhet të rishikohet dhe në qoftë se është e nevojshme të përditësohet, brenda datës 31 dhjetor 2023 dhe më pas çdo tre vjet. Çdo rishikim tjetër duhet të marrë në konsideratë ndikimin e mundshëm të ndryshimeve klimatike në ndodhjen e përmbytjeve.
6. Vlerësimi paraprak i rreziqeve nga përmbytjet dhe çdo rishikim referuar në pikën 5 i këtij kreu, pas miratimit nga Këshilli Kombëtar i Ujit, duhet të vendoset në faqen e internetit të AMBU-së dhe duhet të jetë i disponueshëm për publikun.
7. Këshilli Kombëtar i Ujit, me propozim të AMBU-së dhe në bazë të vlerësimit paraprak të rreziqeve nga përmbytjet ose të ndonjë rishikimi të referuar në pikën 5 i këtij kreu, duhet të shpallë zonat ku ekziston rreziku potencial nga përmbytjet ose ka gjasa të ndodhin përmbytje. 
8. Kur një basen ujor është pjesë e një rrethi ndërkombëtar të basenit ujor, AMBU-ja duhet të koordinojë me autoritetet përkatëse në shtetet e tjera për shpalljen e zonave në rrezik nga përmbytjet të referuara në pikën 7, i këtij kreu.
Kreu 2. Hartat e rrezikut nga përmbytjet dhe hartat e riskut nga përmbytjet
1. AMBU-ja, për çdo basen Ujor, duhet të përgatisë hartat e rrezikut nga përmbytjet dhe hartat e riskut nga përmbytjet, në shkallën më të përshtatshme, për zonat në rrezik nga përmbytjet, të shpallura sipas pikës 8 i kreut 1, të shtojcës 3 më sipër.
2. Kur një zonë në rrezik nga përmbytjet, është pjesë e një rrethi ndërkombëtar të basenit ujor, AMBU-ja duhet të shkëmbejë informacion me autoritetet përkatëse në shtetet e tjera para se të përgatisë hartat e rrezikut nga përmbytjet dhe hartat e riskut nga përmbytjet të referuara në pikën 1 të këtij kreu.
3. Hartat e rrezikut nga përmbytjet, të referuara në pikën 1 të këtij kreu duhet të mbulojnë zonat gjeografike që mund të përmbyten sipas skenarëve të mëposhtëm:
a) përmbytje me një probabilitet të ulët ose skenarë të ngjarjeve  ekstreme;
b) përmbytjet me një probabilitet të mesëm (periudha e mundshme e rikthimit ≥ 100 vjet);
c) përmbytjet me një probabilitet të lartë, sipas nevojës.
4. Për çdo skenar të përmendur në pikën 3 të këtij kreu duhet të tregohen elementet e mëposhtme:
a) shkalla e përmbytjes;
b) thellësia e ujit apo niveli i ujit, sipas nevojës;
c) shpejtësia e rrjedhjes, ose rrjedha përkatëse e ujit, sipas nevojës.
5. Harta e riskut nga përmbytjet e referuar në pikën 1, të këtij kreu, duhet të tregojë pasojat e mundshme negative lidhur me skenarët e përmbytjeve të referuara në pikën 3, të këtij kreu, dhe të shprehura në kushtet e mëposhtme:
a) numri indikativ i banorëve të prekur potencialisht;
b) lloji i veprimtarisë ekonomike të zonës së prekur potencialisht;
c) instalimet që janë objekt i kërkesave për mbrojtjen e integruar të mjedisit, siç përcaktohet në legjislacionet e tjera, që mund të shkaktojnë ndotje aksidentale në rast përmbytjesh, dhe zonat e mbrojtura me ndikim potencial; 
d) gjithë informacionin tjetër përkatës e të dobishëm, si përcaktimi i zonave ku mund të ndodhin përmbytje me një përmbajtje të lartë të sedimenteve dhe mbetjeve të transportuara, dhe informacion për burime të tjera të rëndësishme të ndotjes.
6. Në rastet kur, sipas mendimit të AMBU-së, është vendosur niveli i duhur i mbrojtjes për zonat bregdetare, përgatitja e hartave të rrezikut nga përmbytjet mund të kufizohet sipas skenarit të referuar në pikën 3/a, i këtij kreu.
7. Për zonat në të cilat përmbytjet vijnë nga burimet me ujëra nëntokësore, përgatitja e hartave të rrezikut nga përmbytjet mund të kufizohet në skenarin e referuar në pikën 3/a, të këtij kreu.
8. Hartat e rrezikut nga përmbytjet dhe hartat e riskut nga përmbytjet të referuara në pikën 1, të kreut 2, më sipër, duhet të përfundojnë maksimumi deri në vitin 2024.
9. Hartat e rrezikut nga përmbytjet dhe hartat e riskut nga përmbytjet duhet të rishikohen dhe në qoftë se është e nevojshme të përditësohen, deri më 2027 dhe më pas çdo gjashtë vjet. Të gjitha këto rishikime duhet të marrin parasysh ndikimin e mundshëm të ndryshimeve klimatike nga përmbytjet.
10. Hartat e rrezikut nga përmbytjet dhe hartat e riskut nga përmbytjet dhe të gjitha rishikimet e referuara në pikën 9 të këtij kreu mund të integrohen në vlerësimin dhe rishikimin e karakteristikave të baseneve ujore të referuara në shtojcën 2, kreu 1, të këtij vendimi. Në rastet kur nuk janë shumë të integruara, zhvillimi i hartave të rrezikut nga përmbytjet dhe hartave të riskut nga përmbytjet si dhe të gjitha rishikimet duhet të koordinohen me vlerësimet dhe rishikimet e karakteristikave të baseneve ujore.
11. Pas miratimit nga ana e Këshillit Kombëtar të Ujit, hartat e rrezikut nga përmbytjet dhe hartat e riskut nga përmbytjet dhe të gjitha rishikimet duhet të vendosen në faqen e internetit të AMBU-së dhe të jenë të disponueshme për publikun.
Kreu 3. Planet e menaxhimit të rrezikut nga përmbytjet
1. Këshilli Kombëtar i Ujit duhet të përcaktojë objektivat e duhur për menaxhimin e rrezikut nga përmbytjet për zonat e shpallura në rrezik nga përmbytjet sipas pikës 7, të kreut 1, të shtojcës III, të këtij vendimi. Këta objektiva duhet të fokusohen në reduktimin e pasojave të mundshme negative nga përmbytjet për shëndetin e njeriut, mjedisin, trashëgiminë kulturore dhe aktivitetin ekonomik, dhe në qoftë se duhet, në iniciativat jostrukturore dhe/ose në reduktimin e mundësisë për përmbytje.
2. Në bazë të hartave të rrezikut nga përmbytjet dhe hartave të riskut nga përmbytjet dhe të gjithë rishikimeve, AMBU-ja duhet të përgatisë planet e menaxhimit të rrezikut nga përmbytjet të koordinuara në nivelin e basenit ujor për zonat e përcaktuara në rrezik nga përmbytjet në bazë të pikës 7, të kreut 1, të shtojcës III, të këtij vendimi. 
3. Planet e menaxhimit të rrezikut nga përmbytjet duhet të përfshijnë masa për të arritur objektivat e referuar në pikën 1 të këtij kreu, dhe duhet të përmbajnë komponentët e përcaktuar në pjesën 1, të aneksit 8, të këtij vendimi. Planet duhet të adresojnë të gjitha aspektet e menaxhimit të rrezikut nga përmbytjet duke u fokusuar te parandalimi, mbrojtja, gatishmëria, përfshirë parashikimet nga përmbytjet dhe sistemet e paralajmërimit të hershëm dhe të marrin në konsideratë karakteristikat e baseneve ose nënbaseneve përkatëse ujore. Planet e menaxhimit të rrezikut nga përmbytjet mund të përfshijnë gjithashtu promovimin e praktikave të qëndrueshme të përdorimit të tokës, përmirësimin e ruajtjes së ujërave si dhe përmbytjet e kontrolluara të zonave të caktuara në rastin e një ngjarjeje përmbytjeje.
4. Planet e menaxhimit të rrezikut nga përmbytjet duhet të marrin në konsideratë, sipas rastit:
a) kostot dhe përfitimet;
b) shkallën e përmbytjeve dhe rrugët e bartjes së përmbytjeve;
c) zonat të cilat kanë potencial për të mbajtur ujërat nga përmbytjet, rrafshet natyrore të përmbytjeve;
d) objektivat mjedisorë të referuar në aneksin 3, të këtij vendimi;
e) menaxhimin e tokës dhe të ujërave;
f) planifikimin hapësinor;
g) përdorimin e tokës;
h) ruajtjen e natyrës;
i) lundrimin; dhe
j) infrastrukturën e portit.
5. Kur një basen ujor është pjesë e një baseni ujor ndërkufitar, AMBU-ja duhet të koordinojë me autoritetet përkatëse në shtetet e tjera, për të përgatitur një Plan të vetëm ndërkombëtar të menaxhimit të rrezikut nga përmbytjet, ose një seri planesh të menaxhimit të rrezikut nga përmbytjet të koordinuar në nivelin ndërkombëtar të baseneve ujore ndërkufitare. Kur këto plane nuk janë përgatitur, AMBU-ja duhet të përgatisë planet e menaxhimit të rrezikut nga përmbytjet që mbulojnë të paktën ato pjesë të basenit ujor ndërkufitar që kalojnë brenda territorit të Republikës së Shqipërisë për aq sa është e mundur të koordinohet në shtetet pjesë e basenit ujor ndërkufitar.
6. Kur në një plan të menaxhimit të rrezikut nga përmbytjet propozohet të përfshihen masa, që për nga shkalla dhe ndikimi i tyre, rrisin ndjeshëm rreziqet nga përmbytjet me drejtim nga lart ose poshtë të shteteve të tjera në të njëjtin basen ose nënbasen lumenjsh, AMBU-ja nuk duhet t’i përfshijë këto masa në planin e menaxhimit të rrezikut nga përmbytjet derisa këto masa të koordinohen me dhe të aprovohen nga shtetet e përfshira.
7. Planet e menaxhimit të rrezikut nga përmbytjet duhet të rishikohen, dhe nëse është e nevojshme të përditësohen, deri më 2027 dhe më pas çdo gjashtë vjet. Çdo rishikim i tillë duhet të përfshijë komponentët e përcaktuar në pjesën 2, të aneksit 8, të këtij vendimi dhe duhet të marrë parasysh ndikimin e mundshëm të ndryshimeve klimatike.
Kreu 4. Procedurat për zhvillimin e planeve të menaxhimit të rrezikut nga përmbytjet
1. Planet e menaxhimit të rrezikut nga përmbytjet dhe rishikimet e tyre të mëvonshme mund të integrohen në planet e menaxhimit të baseneve ujore dhe te rishikimet e tyre pasuese. Kur planet e menaxhimit të rrezikut nga përmbytjet nuk janë shumë të integruara, ato duhet të zbatohen në koordinim me planin e menaxhimit të basenit ujor dhe rishikimeve të tyre të mëtejshme, si dhe duhet të zbatohen dispozitat e paragrafëve 3 deri në 10 të këtij kreu, që vijojnë më poshtë.
2. Një vit përpara fillimit të periudhës së cilës i referohet plani i menaxhimit të rrezikut nga përmbytjet, përfshirë çdo rishikim të referuar në pikën 7, të kreut 3, të kësaj shtojce, AMBU-ja, pas miratimit nga Këshilli Kombëtar i Ujit, boton projektplanin e menaxhimit të rrezikut nga përmbytjet.
3. Projekt plani i menaxhimit të rrezikut nga përmbytjet i referuar në pikën 2, të këtij kreu, duhet të vendoset në faqen e internetit të AMBU-së.
4. Projekt plani i menaxhimit të rrezikut nga përmbytjet duhet t’i nënshtrohet procedurave të vlerësimit mjedisor strategjik, siç përcaktohet në legjislacionin në fuqi.
5. AMBU-ja duhet të dërgojë projekt planin e menaxhimit të rrezikut nga përmbytjet tek institucionet e referuara në pikën 3, kreut 3, të shtojcës 2 dhe tek autoritetet përkatëse në Shtetet e tjera ku baseni ujor është pjesë e një basenit ujor ndërkufitar.
6. Autoritetet e referuara në pikën 5 i këtij kreu mund të bëjnë komente mbi projekt planin e menaxhimit të rrezikut nga përmbytjet. Këto komente mund të jenë në formë të shkruar ose elektronike dhe duhet t’i drejtohen AMBU-së. Komentet duhet të bëhen brenda një periudhe gjashtë mujore nga data e botimit të projekt planit të menaxhimit të rrezikut nga përmbytjet.
7. Çdo anëtar i publikut mund të komentojë projekt planin e menaxhimit të rrezikut nga përmbytjet. Këto komente mund të jenë në formë të shkruar ose elektronike dhe duhet t’i drejtohen AMBU-së. Komentet duhet të bëhen brenda një periudhe gjashtë mujore nga data e botimit të projekt planit të menaxhimit të rrezikut nga përmbytjet.
8. AMBU-ja mund të organizojë seanca dëgjimore publike për projekt planin e menaxhimit të rrezikut nga përmbytjet brenda periudhës gjashtë mujore të referuar në pikën 19, i kreut 3, te shtojcës 2, të këtij vendimi.
9. AMBU-ja duhet të dërgojë projekt planin përfundimtar të menaxhimit të rrezikut nga përmbytjet te Këshilli Kombëtar i Ujit të paktën 6 muaj përpara fillimit të periudhës së cilës i referohet plani i menaxhimit të rrezikut nga përmbytjet. Gjatë përgatitjes së projekt planit përfundimtar të menaxhimit të rrezikut nga përmbytjet, AMBU-ja duhet të marrë parasysh:
a) të gjitha rezultatet dhe konkluzionet e vlerësimit mjedisor strategjik të referuar në pikën 5 të këtij kreu;
b) të gjitha komentet e marra nga ministritë dhe institucionet e referuara në pikën 6, të këtij kreu;
c) të gjitha komentet e marra nga autoritetet përkatëse të shteteve të tjera të referuara në pikën 6 të këtij kreu;
d) të gjitha komentet e marra nga publiku në përputhje me pikën 8 më sipër;
e) të gjitha komentet e marra nga seancat dëgjimore publike të organizuara në përputhje me pikën 8 të këtij kreu.
10. Këshilli i Ministrave, pas miratimit paraprak në Këshillin Kombëtar të Ujit, miraton planin përfundimtar të menaxhimit të rrezikut nga përmbytjet, të hartuar në përputhje me nenin 70, të ligjit nr. 111/2012, “Për menaxhimin e integruar të burimeve ujore”, të ndryshuar. 

ANEKS 1
KARAKTERISTIKAT E LLOJEVE TË TRUPAVE UJORË

UJËRAT SIPËRFAQËSORE

1.1 Shfuqizuar.
1.2 Shfuqizuar.
1.3 Shfuqizuar.
1.4 Shfuqizuar.
1.5 Shfuqizuar.

UJËRAT NËNTOKËSORE
2.1 Karakterizimi fillestar 
AMBU-ja duhet të kryejë një karakterizim fillestar të të gjithë trupave me ujëra nëntokësore për të vlerësuar përdorimet e tyre dhe shkallën ndaj së cilës janë në rrezik për mospërmbushjen e objektivave për çdo trup me ujëra nëntokësore sipas aneksit 3, të këtij vendimi. 
AMBU-ja mund të grupojë trupat me ujëra nëntokësore së bashku për qëllime të këtij karakterizimi fillestar. Kjo analizë mund të vërë në përdorim të dhëna ekzistuese hidrologjike, gjeologjike, pedologjike, për përdorimin e tokës, shkarkimet, nxjerrjen dhe të dhëna të tjera, por duhet të identifikojë:
a) vendndodhjen dhe kufijtë e trupit ose trupave ujorë nëntokësorë;
b) trysnitë ndaj së cilave trupi ose trupat ujorë nëntokësore është/janë të prirur/a t’i nënshtrohen, duke përfshirë: 
i. burimet jopikësore të ndotjes;
ii.  burimet pikësore të ndotjes;
iii. nxjerrjen
iv. rimbushjen artificiale
c) karakterin e përgjithshëm të shtresave mbivendosëse në zonën e shtrirjes prej së cilës trupi ujor nëntokësor rimbushet;
d) ata trupa me ujëra nëntokësore për të cilat ekzistojnë ekosisteme me ujëra sipërfaqësore ose ekosisteme tokësore drejtpërsëdrejti të varura nga to.
2.2 Karakterizimi i mëtejshëm 
Në vijim të karakterizimit fillestar, AMBU-ja kryen karakterizimin e mëtejshëm të atyre trupave apo grupeve të trupave ujorë nëntokësorë, që janë identifikuar në rrezik, me qëllim që të përcaktohet një vlerësim më i saktë për rëndësinë e këtij rreziku dhe identifikimin e të gjitha masave që kërkohen sipas aneksit 4, të këtij vendimi. Në përputhje me rrethanat, ky karakterizim, përfshin informacionin përkatës mbi ndikimin e aktivitetit njerëzor dhe, ku duhet, informacion për:
a) karakteristikat gjeologjike të trupave me ujëra nëntokësore përfshirë shkallën dhe tipin e njësive gjeologjike;
b) karakteristikat hidrogjeologjike të trupave me ujëra nëntokësore përfshirë përçueshmërinë hidraulike, porozitetin dhe izolimin;
c) karakteristikat e depozitave sipërfaqësore dhe tokës në zonën e shtrirjes prej së cilës trupi me ujëra nëntokësore rimbushet, përfshirë trashësinë, porozitetin, përçueshmërinë hidraulike, dhe veçoritë absorbuese të depozitave dhe tokës;
d) karakteristikat e shtresëzimit të ujërave nëntokësore brenda trupit me ujëra nëntokësore;
e) inventarin e sistemeve përkatëse sipërfaqësore, përfshirë ekosistemet tokësore dhe trupat me ujëra sipërfaqësore, me të cilat trupi me ujëra nëntokësore është i lidhur në mënyrë dinamike;
f) përllogaritjet për drejtimet dhe kurset e shkëmbimit të ujërave ndërmjet trupit me ujëra nëntokësore dhe sistemeve përkatëse sipërfaqësore;
g) të dhëna të mjaftueshme për të llogaritur normën mesatare vjetore afatgjatë të rimbushjes së përgjithshme;
h) karakterizimin e përbërjes kimike të ujërave nëntokësore, përfshirë specifikimin e kontributeve nga aktiviteti njerëzor. Këshilli i Basenit Ujor mund të përdorë tipologji për karakterizimin e ujërave nëntokësore kur përcakton nivelet natyrore të sfondit për këta trupa me ujëra nëntokësore.
2.3 Rishikimi i ndikimit të aktivitetit njerëzor në ujërat nëntokësore
Për trupat ujorë nëntokësorë, të cilat kalojnë kufijtë ndërmjet Republikës së Shqipërisë dhe  një ose më shumë shteteve ose që, sipas karakterizimit fillestar të ndërmarrë në përputhje me  pikën 2.1, janë identifikuar në rrezik për të përmbushur objektivat e përcaktuar për çdo trup ujor, sipas aneksit 3, të këtij vendimi, kur nevojitet, duhet mbledhur dhe ruajtur informacioni i  mëposhtëm për çdo trup me ujëra nëntokësore:
a) vendndodhja e pikave në trupat me ujëra nëntokësore që përdoren për nxjerrjen e ujit me përjashtim të: 
i. pikave për nxjerrjen e ujit prej të cilave sigurohet mesatarisht më pak se 10 m3 në ditë; ose
ii. pikave për nxjerrjen e ujit të destinuara për konsum njerëzor prej të cilave sigurohet mesatarisht më pak se 10 m3 në ditë ose që u shërbejnë më pak se 50 personave;
b) normat mesatare vjetore të nxjerrjes nga këto pika;
c) përbërja kimike e ujit të nxjerrë nga trupat ujorë nëntokësore;
d) vendndodhja e pikave në trupat ujorë nëntokësore në të cilat shkarkohen ujërat drejtpërsëdrejti;
e) normat e shkarkimit në pika të tilla;
f) përbërja kimike e shkarkimeve në trupat ujorë nëntokësore; dhe 
g) përdorimi i tokës në zonën ose zonat e shtrirjes prej të cilave trupi me ujëra nëntokësore rimbushet, përfshirë prurjet e ndotësve dhe ndryshimet antropogjenike në karakteristikat e rimbushjes, siç janë ujërat e shiut dhe ndryshimi i drejtimit të rrjedhjeve nëpërmjet izolimit të tokës, rimbushjes artificiale, vendosjes së digave ose kullimit. 
2.4 Rishikimi i ndikimit të ndryshimeve në nivelet e ujërave nëntokësore
AMBU-ja identifikon, gjithashtu, trupat ujorë nëntokësorë për të cilët do të specifikohen objektiva  më të ulët, sipas aneksit 3 të këtij vendimi, si rezultat i marrjes në konsideratë të efekteve të  statusit të trupave në:
a) ekosistemet e ujërave sipërfaqësore dhe ekosistemet tokësore e lidhura me to;
b) rregullimin e ujërave, mbrojtjen nga përmbytjet dhe sistemet e kullimit të tokave;
c) zhvillimin njerëzor
2.5 Rishikimi i ndikimit të ndotjes në cilësinë e ujërave nëntokësore
AMBU-ja duhet të identifikojë trupat ujorë nëntokësorë, për të cilët do të përcaktohen objektiva më të ulët, sipas aneksit 3, të këtij vendimi, kur, si rezultat i ndikimit të aktivitetit njerëzor, siç  përcaktohet në pikën 1, të kreut 1, të shtojcës 2, të këtij vendimi, trupi ujor nëntokësor është kaq i ndotur sa arritja e statusit të mirë kimik të ujërave nëntokësore është jopraktike dhe jashtëzakonisht e shtrenjtë.

ANEKS 2
PËRMBAJTJA MINIMALE E PLANEVE TË MENAXHIMIT TË BASENEVE UJORE

A. Planet e menaxhimit të baseneve ujore duhet të trajtojnë elementet e mëposhtme:
1. Përshkrimin e përgjithshëm të karakteristikave të baseneve ujore të kërkuar sipas paragrafit 1, të kreut 1, të shtojcës II, të këtij vendimi, dhe aneksit 1.
Ky duhet të përfshijë:
1.1 Për ujërat sipërfaqësore:
- përcaktimin në hartë të vendndodhjes dhe kufijve të të gjithë trupave ujorë;
- përcaktimin në hartë të ekorajoneve dhe tipat e trupave ujorë sipërfaqësorë brenda basenit ujor;
- identifikimin e kushteve të referencës për tipat e trupave ujorë sipërfaqësorë.
1.2 Për ujërat nëntokësore:
- përcaktimin në hartë të vendndodhjes dhe kufijve të trupave ujorë nëntokësore;
- listën e vlerave përkatëse të pragut, duke përfshirë çdo ndryshim të listës nga versionet e mëparshme të planit të menaxhimit të basenit ujor;
- përmbledhjen e vlerësimit të statusit kimik të ujërave nëntokësore;
- shpjegimin për mënyrën me të cilën janë marrë në konsideratë tejkalimet e standardeve të cilësisë të ujërave nëntokësore ose vlerat e pragut në pikat individuale të monitorimit;
- përmbledhjen për mënyrën me të cilën janë krijuar vlerat e pragut. Kjo duhet të përfshijë në veçanti, kur është e mundur/praktike;
a) informacion për numrin e trupave ujorë ose të grupeve të trupave ujorë të karakterizuar si të rrezikuar dhe të ndotësve dhe treguesve të ndotjes që kontribuojnë për këtë klasifikim, duke përfshirë përqendrimet/vlerat e vërejtura;
b) informacion për numrin e trupave ujorë të karakterizuar si të rrezikuar, në mënyrë të veçantë madhësinë e trupave, marrëdhëniet ndërmjet trupave me ujëra nëntokësore dhe me ujëra sipërfaqësore të lidhura me to, dhe ekosistemeve tokësore të varura drejtpërsëdrejti prej tyre, si dhe, në rastin e substancave natyrore që ndodhen, nivelet e sfondit natyror në trupat me ujëra nëntokësore;
c) vlerat prag, nëse ato zbatohen në nivel kombëtar, në nivelin e baseneve ujore ose pjesën e rrethit të baseneve ndërkombëtarë brenda territorit të Shqipërisë, apo në nivelin e një trupi ose grup trupash me ujëra nëntokësore;
d) marrëdhëniet ndërmjet vlerave të pragut dhe:
i. në rastin e substancave që ndodhen në mënyrë natyrore, nivelet e vërejtura të sfondit,
ii. objektivat mjedisorë të cilësisë dhe standarde të tjera për mbrojtjen e ujërave të ekzistojnë në nivel kombëtar, Komunitar ose ndërkombëtar, dhe
iii. të gjithë informacionit përkatës për sa i përket toksikologjisë, ekotoksikologjisë, vazhdueshmërisë, potencialit për bioakumulim, dhe tendencës për shpërhapjen e ndotësve.
2. Përmbledhjen e trysnive të rëndësishme dhe ndikimit të aktivitetit të njeriut mbi statusin e ujërave sipërfaqësore dhe nëntokësore, duke përfshirë:
a) përllogaritjen e burimit pikë të ndotjes;
b) përllogaritjen e burimit të përhapjes së ndotjes, duke përfshirë një përmbledhje të përdorimit të tokës;
c) përllogaritjen e trysnive mbi statusin sasior të ujërave, duke përfshirë nxjerrjet;
d) analizën e ndikimeve të tjera nga aktiviteti njerëzor mbi statusin e ujërave.
3. Identifikimin dhe përcaktimin në hartë të zonave të mbrojtura, siç kërkohet nga neni 34, i ligjit nr. 111/2012 “Për menaxhimin e integruar të burimeve ujoreˮ, i ndryshuar.
4. Hartën e rrjeteve monitoruese të krijuar për qëllimet e aneksit 5, të këtij vendimi, dhe paraqitjen në hartë të rezultateve të programeve të monitorimit të kryera sipas këtyre dispozitave për statusin e:
a) ujërave sipërfaqësore (ekologjike dhe kimike);
b) ujërave nëntokësore (kimike dhe sasiore);
c) zonave të mbrojtura;
5. Listën e objektivave mjedisorë të krijuar nën aneksin 3 për ujërat sipërfaqësore, ujërat nëntokësore dhe zonat e mbrojtura, duke përfshirë në veçanti identifikimin e rasteve kur përdorimi është bërë sipas paragrafëve 4, 5, 6 dhe 7, dhe informacionit përkatës, të kërkuar nën atë aneks.
6. Përmbledhjen e analizave ekonomike të ujërave të përdorur siç kërkohet nga paragrafi 2 të kreut 1, të shtojcës II, të këtij vendimi.
7. Përmbledhjen e programit ose programeve të masave të adaptuara sipas aneksit 4, duke përfshirë mënyrat me të cilat do të arrihen objektivat e përcaktuar në aneksin 3;
a) Përmbledhjen e masave që kërkohen për zbatimin e legjislacionit për mbrojtjen e ujërave;
b) Raportin mbi hapat praktikë dhe masat e ndërmarra për të zbatuar parimin e rikuperimit të kostove të përdorimit të ujit, në përputhje me germën “ç”, të nenit 6, të ligjit “Për menaxhimin e integruar të burimeve ujoreˮ, i ndryshuar.
c) Përmbledhjen e masave të ndërmarra për të përmbushur kërkesat e neneve 31 dhe 47, të ligjit nr. 111/2012 “Për menaxhimin e integruar të burimeve ujoreˮ, të ndryshuar, për cilësinë e ujit të pijshëm dhe për trupat ujorë që përdoren për prodhimin e tij;
d) Përmbledhjen mbi kontrollet e nxjerrjes dhe mbylljes (depozitimit) të ujit, duke përfshirë referencat te regjistrat dhe identifikimet e rasteve kur janë bërë përjashtime sipas aneksit 4 (3) (e);
e) Përmbledhjen e kontrolleve të adaptuara për burimet pikë të shkarkimeve dhe aktiviteteve të tjera me ndikim në statusin e ujit në përputhje me dispozitat e aneksit 4 (3) (g) dhe 11 (3) (i);
f) Identifikimin e rasteve kur janë autorizuar shkarkime të drejtpërdrejta në ujërat tokësore në përputhje me dispozitat e aneksit 4 (3) (j);
g) Përmbledhjen e masave të ndërmarra kundër ndotjes së ujërave nga substancat përparësore, siç përcaktohet në nenin 29, të ligjit “Për menaxhimin e integruar të burimeve ujore”, i ndryshuar;
h) Përmbledhjen e masave të ndërmarra për të parandaluar ose reduktuar ndikimin e incidenteve të ndotjes aksidentale;
i) Përmbledhjen e masave të ndërmarra sipas aneksit 4 (5) për trupat ujorë, të cilët kanë gjasa për të mos përmbushur objektivat e përcaktuar në aneksin 3;
j) Detajet e masave shtesë të identifikuara si të nevojshme me qëllim që të përmbushen objektivat e përcaktuar mjedisorë;
k) Detajet e masave të ndërmarra për të shmangur rritjen e ndotjes në ujërave detare në përputhje me aneksin 4 (6).
8. Regjistrin e programeve më të detajuara dhe planeve të menaxhimit të baseneve ujore, që lidhen me nënbasene të veçantë, sektorë, çështje ose lloje uji, së bashku me përmbledhjen e përmbajtjes së tyre.
9. Përmbledhjen e informacionit publik dhe masave të ndërmarra nga konsultimet, rezultatet e tyre dhe ndryshimet e bëra në planin si rrjedhim i tyre.
10. Listën e autoriteteve përkatëse kompetente për menaxhimin e ujërave.
11. Pikat e kontaktit dhe procedurat për marrjen e dokumentacionit bazë dhe informacionit të referuar në kreun 3, të shtojcës II, të këtij vendimi dhe, në veçanti, detajet e masave të kontrollit të adaptuara në përputhje me aneksin 4 (3) (g) dhe (3) (i) dhe të dhënave aktuale të monitorimit të mbledhura, në përputhje me kreun 4, të shtojcës II dhe aneksin 5.
B. Përditësimi i parë i Planit të Menaxhimit të Basenit Ujor duhet të përfshijë, gjithashtu:
1. Përmbledhjen e ndryshimeve ose përditësimeve që nga botimi i versionit të mëparshëm të Planit të Menaxhimit të Basenit Ujor, duke përfshirë përmbledhjen e rishikimeve, që duhen kryer në përputhje me aneksin 3, të (4), (5), (6) dhe (7);
2. Vlerësimin e progresit të bërë drejt arritjes së objektivave mjedisore, duke përfshirë prezantimin e rezultateve të monitorimit për periudhën e planit të mëparshëm në formë harte, dhe shpjegimin për objektivat mjedisore të cilat nuk janë arritur ende;
3. Përmbledhjen, dhe shpjegimin për masat e parashikuara në versionin e mëparshëm të planit të menaxhimit  të basenit ujor, të cilat nuk janë ndërmarrë;
4. Përmbledhjen e masave të tjera të ndërmjetme shtesë të adaptuara sipas aneksit 4 (5) që nga botimi i versionit të mëparshëm të Planit të Menaxhimit të Baseneve Ujore.

ANEKS 3
OBJEKTIVAT MJEDISORË

1. Në bërjen operacionale të programeve të masave të specifikuara në planet e menaxhimit  të baseneve ujore, AMBU-ja duhet:
a) për ujërat sipërfaqësore:
i.  të zbatojë masat e nevojshme për të parandaluar përkeqësimin e statusit të të gjithë trupave me ujëra sipërfaqësore, që i nënshtrohen zbatimit të paragrafëve 6 dhe 7 dhe pa paragjykuar pikën 8, të këtij aneksi;
ii.  të mbrojë, të rrisë dhe të rinovojë të gjithë trupat me ujëra sipërfaqësore, që i nënshtrohen zbatimit të nënparagrafit “iii” për trupat ujorë artificialë dhe trupat ujorë tepër të modifikuar, me qëllim arritjen e statusit të mirë të ujërave sipërfaqësore maksimumi deri në fund të vitit 2032, në përputhje me dispozitat e parashtruara në aneksin 5, që i nënshtrohen zbatimit të shtyrjeve të përcaktuara në përputhje me pikën 4 dhe zbatimit të paragrafëve 5, 6 dhe 7 pa paragjykuar pikën 8, të këtij aneksi;
iii.  të mbrojë dhe të përmirësojë të gjithë trupat ujorë artificialë dhe ata tepër të modifikuar, me qëllim arritjen e potencialit ekologjik të mirë dhe status të mirë kimik të ujërave sipërfaqësore maksimumi deri në fund të vitit 2032, në përputhje me dispozitat e vendosura në aneksin 5, që i nënshtrohen zbatimit të shtyrjeve të përcaktuara në përputhje me pikën 4 dhe zbatimit të paragrafëve 5, 6 dhe 7 pa paragjykuar pikën 8;
iv. të zbatojë masat e nevojshme me qëllim reduktimin progresiv të ndotjes nga substancat përparësore dhe ndalimin ose mënjanimin e emetimeve, shkarkimeve dhe humbjeve të substancave të rrezikshme përparësore; 
b) për ujërat nëntokësore:
i. të zbatojë masat e nevojshme për të parandaluar ose kufizuar futjen e ndotësve në ujërat tokësore dhe për të parandaluar përkeqësimin e statusit të të gjitha trupave me ujëra nëntokësore, që i nënshtrohen zbatimit të paragrafëve 6 dhe 7 dhe pa paragjykuar pikën 8, të këtij aneksi, dhe subjekt i kufizimeve për shkarkimet e drejtpërdrejta të ndotësve në ujërat tokësore siç përcaktohet në aneksin 4 (3) (j);
ii. të mbrojë, të rrisë dhe të rinovojë të gjithë trupat me ujëra nëntokësore, të sigurojë një ekuilibër mes nxjerrjes dhe rimbushjes së ujërave nëntokësore, me qëllim arritjen e statusit të mirë të ujërave nëntokësore maksimumi deri në fund të vitit 2032, në përputhje me dispozitat e parashtruara në aneksin 5, që i nënshtrohen shtyrjeve të përcaktuara në përputhje me pikën 4 dhe zbatimit të paragrafëve 5, 6 dhe 7 pa paragjykuar pikën 8 dhe subjekt i kufizimeve për shkarkimet e drejtpërdrejta të ndotësve në ujërat nëntokësore siç përcaktohet në aneksin 4 (3) (j);
iii. të zbatojë masat e nevojshme për të kthyer të gjitha tendencat e konsiderueshme dhe të qëndrueshme në rritje të përqendrimit të të gjithë ndotësve që rezultojnë nga ndikimi i aktivitetit njerëzor, me qëllim që të reduktohet në mënyrë progresive ndotja e ujërave nëntokësore;
c) për zonat e mbrojtura:
të arrijë përmbushjen e të gjitha standardeve dhe objektivave, maksimumi deri në fund të vitit 2032, në rast se nuk specifikohet ndryshe në legjislacionin sipas të cilit janë krijuar zonat e mbrojtura individuale.
2. Kur më shumë se një nga objektivat e paragrafit 1 lidhet me një trup ujor të caktuar, duhet të zbatohen masat më të rrepta.
3. Këshilli Kombëtar i Ujit, me propozim të AMBU-së, mund të shpallë një trup me ujëra sipërfaqësore si artificial apo tepër të modifikuar, kur:
a) ndryshimet ndaj karakteristikave hidromorfologjike të atij trupi që do të jenë të nevojshme për arritjen e statusit të mirë ekologjik do të kenë efekte të kundërta në:
i. mjedisin e gjerë;
ii. lundrim, duke përfshirë edhe fasilitetet e portit, apo aktivitetet rekreative;
iii. aktivitete për të cilat ujërat janë ruajtur, të tilla si furnizimi me ujë të pijshëm, prodhimi i energjisë ose ujitja;
iv. rregullimin e ujit, mbrojtjen nga përmbytjet, kullimin e tokës; ose
v. aktivitete të tjera njerëzore po aq të rëndësishme të zhvillimeve të qëndrueshme.
b) objektivat përfitues logjikisht nuk mund të arrihen me mjete të tjera që janë variant mjedisor shumë më i mirë, si rezultat i karakteristikave artificiale ose të modifikuara të trupave ujorë, për arsye të prakticitetit / fizibilitetit teknik apo kostove tepër të larta.
c) ky përcaktim dhe arsyet për të duhet të përmenden veçanërisht në planet e menaxhimit të baseneve ujore dhe të rishikohen çdo gjashtë vjet.
4. Afatet e vendosura në pikën 1 mund të shtyhen me qëllim që të realizohet arritja me faza e objektivave për trupat ujorë, me kusht që të mos ndodhin përkeqësime të mëtejshme në statusin e trupit ujor të prekur kur janë përmbushur të gjitha kushtet që vijojnë:
a) AMBU-ja përcakton se të gjitha përmirësimet e nevojshme në statusin e trupave ujorë logjikisht nuk mund të arrihen brenda afatit kohor të përcaktuar në këtë paragraf për të paktën një nga arsyet e mëposhtme:
i. shkalla e përmirësimeve të kërkuara mund të arrihet vetëm në fazat që e tejkalojnë afatin kohor, për arsyet e fizibilitetit teknik;
ii. realizimi i përmirësimeve brenda afatit kohor do të kushtonte shumë shtrenjtë;
iii.  kushtet natyrore nuk lejojnë përmirësimin në kohë të statusit të trupit ujor.
b) Shtyrja e afatit dhe arsyet për këtë, janë përcaktuar në mënyrë specifike dhe janë shpjeguar në planin e menaxhimit  të basenit ujor.
c) Shtyrjet e afatit duhet të kufizohen në një maksimum prej dy përditësimesh të mëtejshme të planit të menaxhimit të basenit ujor, përveç rasteve kur kushtet natyrore janë të tilla që nuk lejojnë arritjen e objektivave brenda kësaj periudhe.
d) Përmbledhja e programit të masave të kërkuara në pikën 2, të kreut 4, të shtojcës II, të cilat janë parashikuar si të nevojshme për të sjellë trupat ujorë në mënyrë progresive në statusin e kërkuar brenda afatit të shtyrë, arsyet për të gjitha vonesat e konsiderueshme gjatë vënies në funksionim të masave, dhe grafiku i pritshëm për zbatimin e tyre janë përcaktuar në planin e menaxhimit  të baseneve ujore. Rishikimi i këtyre masave dhe përmbledhja e masave shtesë duhet të përfshihen në përditësimin e planit të menaxhimit  të baseneve ujore.
5. AMBU-ja mund të synojë që të arrijë objektiva mjedisorë më pak strikte se sa ato të kërkuara sipas paragrafit 1 për trupa ujorë specifikë kur ata ndikohen shumë nga aktiviteti njerëzor, siç përcaktohet në përputhje me pikën 1, të kreut 1, të shtojcës II, të këtij vendimi, ose gjendja e tyre natyrore është e tillë që arritja e këtyre objektivave do të jetë jopraktike ose  shumë e shtrenjtë, dhe që të plotësohen të gjitha kushtet e mëposhtme:
a) nevojat mjedisore dhe socio-ekonomike si rezultat i aktiviteteve njerëzore nuk mund të arrihen me mënyra të tjera, që janë alternativë mjedisore që nuk kërkojnë shpenzime shumë të larta;
b) AMBU-ja siguron që:
i. për ujërat sipërfaqësore, është arritur statusi më i lartë i mundshëm ekologjik dhe kimik, në sajë të ndikimeve që logjikisht nuk mund të shmangeshin për shkak të natyrës së aktivitetit njerëzor apo të ndotjes;
ii. për ujërat nëntokësore, kanë ndodhur ndryshimet më të vogla të mundshme për statusin e mirë të ujërave nëntokësore, në sajë të ndikimeve që nuk mund të shmangeshin për shkak të natyrës së aktivitetit njerëzor ose ndotjes;
c) nuk do të ndodhin përkeqësime të mëtejshme në statusin e trupave ujorë të prekur;
d) përcaktimi i objektivave mjedisorë më pak striktë, si dhe arsyet për këtë, janë përmendur veçanërisht në planin e menaxhimit të baseneve ujore dhe këto objektiva janë rishikuar çdo gjashtë vjet.
6. Përkeqësimi i përkohshëm në statusin e trupave ujorë nuk do të shkelë kërkesat e këtij vendimi, në qoftë se kjo gjë është rezultat i rrethanave të shkaqeve natyrore ose forcave madhore të jashtëzakonshme apo që logjikisht nuk mund të parashikohen, në veçanti përmbytjet ekstreme dhe thatësirat e stërzgjatura, ose rezultatet e rrethanave për shkak të aksidenteve që nuk mund të parashikohen, kur plotësohen të gjitha kushtet që vijojnë:
a) janë ndërmarrë të gjitha hapat praktikë për të parandaluar përkeqësimin e mëtejshëm të statusit dhe me qëllim për të mos kompromentuar arritjen e objektivave të ligjit “Për menaxhimin e integruar të burimeve ujoreˮ, të ndryshuar,  dhe të këtij vendimi në trupat e tjerë ujorë që nuk ndikohen nga këto rrethana;
b) kushtet nën të cilat rrethanat, që përjashtohen ose që logjikisht nuk mund të parashikohen mund të deklarohen, duke përfshirë adaptimin e indikatorëve të duhur, janë konstatuar në planin e menaxhimit të rrethit të baseneve ujore;
c) masat që do të merren në bazë të rrethanave të tilla të jashtëzakonshme janë përfshirë në programin e masave dhe nuk do të kompromentojnë rikuperimin e cilësisë së trupit ujor pasi rrethanat të kenë kaluar;
d) efektet e rrethanave të jashtëzakonshme ose që logjikisht nuk mund të parashikohen, rishikohen çdo vit, dhe në varësi të arsyeve të përcaktuara në pikën 4 (a), të gjitha masat praktike janë ndërmarrë me qëllim për të rikthyer trupin ujor në statusin e tij para efekteve të këtyre rrethanave sa më shpejt që të jetë e mundur praktikisht, dhe
e) përmbledhja e efekteve të rrethanave dhe këtyre masave të ndërmarra ose që do të ndërmerren në përputhje me paragrafët 6 (a) dhe 6 (d) janë të përfshira në përditësimin e ardhshëm të planit të menaxhimit të baseneve ujore.
7. Nuk konsiderohet shkelje e këtij vendimi, kur:
a) mos arritja e statusit të mirë të ujërave nëntokësore, statusit të mirë ekologjik, ose kur është e mundur, potencialit të mirë ekologjik, ose mos parandalimi i përkeqësimit të statusit të një trupi me ujëra sipërfaqësorë apo nëntokësorë është rezultat i modifikimeve të reja të karakteristikave fizike të një trupi me ujëra sipërfaqësore ose i ndryshimeve në nivelin e trupave me ujëra nëntokësore, apo
b) mos parandalimi i përkeqësimit/kalimit nga statusi i lartë në status të mirë të një trupi me ujëra sipërfaqësore është rezultat i aktiviteteve të reja njerëzore të zhvillimit të qëndrueshëm njerëzor, dhe të gjitha kushtet e mëposhtme janë plotësuar:
i. janë ndërmarrë të gjitha hapat praktikë për të zbutur ndikimin negativ në statusin e trupit ujor;
ii. arsyet për këto modifikime apo ndryshime janë përcaktuar dhe shpjeguar në mënyrë specifike në planin e menaxhimit të baseneve ujore dhe objektivat janë rishikuar çdo gjashtë vjet;
iii. arsyet për këto modifikime janë në interesin thelbësor publik dhe/ose përfitimet për mjedisin dhe shoqërinë për të arritur objektivat e përcaktuar në pikën 1 janë mbizotëruese nga përfitimet e modifikimeve apo ndryshimeve të reja për shëndetin e njeriut, ruajtjen e sigurisë njerëzore apo zhvillimin e qëndrueshëm, dhe
iv. objektivat përfitues si rezultat i këtyre modifikimeve apo ndryshimeve të trupit ujor nuk mund të arrihen për arsye të fizibilitetit teknik apo të kostove shumë të larta, me mënyra të tjera që janë një variant mjedisor konsiderueshëm më i mirë.
8. AMBU-ja duhet të sigurojë që zbatimi i paragrafëve 3, 4, 5, 6 dhe 7 nuk përjashton në mënyrë të përhershme apo nuk kompromenton arritjen e objektivave të këtij vendimi në trupa të tjerë ujorë brenda të njëjtit basen ujor dhe është në përputhje me zbatimin e legjislacioneve të tjera për mjedisin.

ANEKS 4 
PROGRAMI I MASAVE

Pjesa 1. Masat bazë
Masat bazë janë kërkesat minimale për t’u përmbushur dhe duhet të konsistojnë në: 
1. Masat e kërkuara për zbatimin e legjislacionit për mbrojtjen e ujërave, përfshirë masat e kërkuara sipas legjislacionit për:
a) ujin e pijshëm;
b) ujërat larës;
c) shkarkimin e substancave të rrezikshme në ujë;
d) kontrollin dhe parandalimin e integruar të ndotjes;
e) kontrollin e rreziqeve nga aksidentet e mëdha që përfshijnë substancat e rrezikshme;
f) trajtimit të ujërave urbane të përdorura;
g) llumrat nga ujërat e zeza;
h) mbrojtjen e ujërave nga ndotja e shkaktuar nga nitratet nga burimet bujqësore;
i) produktet për mbrojtjen e bimëve;
j) mbrojtjen e zogjve të egër;
k) mbrojtjen e habitateve;
l) vlerësimin e ndikimit në mjedis.
2. Masat e nevojshme me qëllim zbatimin e parimit të rikuperimit të kostove për shërbimet për ujërat në përputhje me nenin 6, shkronja “ç”, të ligjit nr. 111/2012, “Për menaxhimin e integruar të burimeve ujore”, të ndryshuar.
3. Masat e nevojshme për të promovuar një përdorim eficient dhe të qëndrueshëm të ujërave, me qëllim shmangien e kompromentimit të arritjes së objektivave mjedisorë të specifikuara në aneksin 3, të këtij vendimi.
4. Masat e nevojshme për të mbrojtur të gjithë trupat ujorë që përdoren për prodhimin e ujit të pijshëm që ofrojnë mesatarisht më shumë se 10m3 në ditë ose që i shërbejnë më shumë se 50 personave, dhe të gjitha trupave ujorë të synuar për përdorim të tillë në të ardhmen.
5. Masat e domosdoshme për të ruajtur cilësinë e ujërave në mënyrë që të reduktohet niveli i trajtimit për purifikimin e kërkuar për prodhimin e ujit të pijshëm.
6. Kontrollet gjatë nxjerrjes së ujërave të ëmbla sipërfaqësore dhe nëntokësore, dhe ruajtjen e ujërave sipërfaqësore të ëmbla.
7. Kontrollet gjatë rimbushjeve artificiale ose shtimit të nivelit të trupave me ujëra tokësore.
8. Kontrollet mbi shkarkimet e burimeve pikë përgjegjëse për shkaktimin e ndotjeve.
9. Kontrollet mbi burimet shpërndarëse përgjegjëse për shkaktimin e ndotjeve.
10. Kontrollet mbi të gjitha ndikimet e tjera të rëndësishmë negative në statusin e ujërave të identifikuara në kreun 1, shtojca II dhe aneksin 1, të këtij vendimi, në veçanti masat për të siguruar që kushtet hidromorfologjike të trupave ujorë janë në përputhje me arritjen e statusit të kërkuar ekologjik ose potencialeve të mira ekologjike për trupat ujorë të shpallur si artificialë apo tepër të modifikuar.
11. Ndalimi i shkarkimeve të drejtpërdrejta të ndotësve në ujë, subjekt i dispozitave të mëposhtme:
a) Agjencia Kombëtare e Mjedisit dhe Këshilli përkatës i basenit ujor, mund të autorizojnë rifutjen e ujërave të përdorur në të njëjtin ujëmbajtës për qëllime gjeotermale.
b) Me kusht që shkarkime të tilla nuk e kompromentojnë arritjen e objektivave mjedisorë të përcaktuara për atë trup të veçantë me ujëra nëntokësore, Agjencia Kombëtare e Mjedisit, dhe Këshilli përkatës i basenit ujor mund të autorizojë, në varësi të kushteve të specifikuara;
i. injektimin e ujërave që përmbajnë substanca që rrjedhin nga operacionet për eksplorim dhe nxjerrjen e hidrokarbureve ose aktivitetet minerare, dhe injektimin e ujërave për arsye teknike, në formacionet gjeologjike nga të cilat janë nxjerrë hidrokarburet ose substancat e tjera, ose në formacione gjeologjike të cilat për arsye natyrore janë në mënyrë të përhershme të papërshtatshme për qëllime të tjera. Këto injektime nuk duhet të përmbajnë substanca të tjera përveç atyre që rezultojnë nga operacionet e mësipërme;
ii. riinjektimin e ujërave nëntokësore të pompuara nga minierat dhe guroret ose atyre që kanë lidhje me ndërtimin apo mirëmbajtjen e punimeve të inxhinierisë së ndërtimit,
iii. injektimin e gazit natyror ose e gazit të lëngshëm të naftës (GLN), për qëllime ruajtje në formacione gjeologjike të cilat për arsye natyrore janë në mënyrë të përhershme të papërshtatshme për qëllime të tjera;
iv. injektimin e rrymave të dyoksidit të karbonit për qëllime ruajtjeje në formacionet gjeologjike, të cilat për arsye natyrore janë në mënyrë të përhershme të papërshtatshme për qëllime të tjera, me kusht që ky injektim të jetë në përputhje me legjislacionin specifik për ruajtjen gjeologjike të dyoksidit të karbonit;
v. injektimin e gazit natyror ose gazit të lëngshëm të naftës (GLN), për qëllime ruajtje në formacione të tjera gjeologjike ku ka nevoja thelbësore për sigurimin e furnizimit me gaz, dhe ku ky injektim është i tillë që parandalon çdo rrezik aktual ose të ardhshëm për përkeqësimin e cilësisë së ujërave nëntokësorë që merren;
vi. ndërtimin, punimet e ndërtimit dhe inxhinierisë së ndërtimit dhe aktivitete të ngjashme, mbi ose në tokë e cila është në kontakt me ujërat nëntokësore;
vii. shkarkimet në sasi të vogla të substancave për qëllime shkencore për karakterizimin, mbrojtjen ose rehabilitimin e trupave ujorë të kufizuar në sasinë e nevojshme për qëllimet në fjalë.
12. Masat për eliminimin e ndotjes së ujërave sipërfaqësorë nga substancat përparësore, siç përcaktohet në nenet 25 dhe 37, të ligjit nr. 111/2012, “Për menaxhimin e integruar të burimeve ujore”, të ndryshuar, dhe reduktimin progresiv të ndotjes nga substanca të tjera që në të kundërt do të shmangnin arritjen e objektivave mjedisorë për trupat ujorë, siç përcaktohet në aneksin 3, të këtij vendimi.
13. Masat e kërkuara për të parandaluar humbjet e rëndësishme të ndotësve nga instalimet teknike, dhe për të parandaluar dhe/ose për të reduktuar ndikimin e incidenteve të ndotjes aksidentale për shembull si rezultat i përmbytjeve, duke përfshirë edhe ato nëpërmjet sistemeve për të zbuluar ose për të paralajmëruar për ngjarje të tilla përfshirë, në rastin e aksidenteve që logjikisht nuk mund të parashikohen, të gjitha masat e përshtatshme për të zvogëluar rrezikun për ekosistemet ujore.
14. Masat e nevojshme për të parandaluar futjen e substancave të rrezikshme në ujërat nëntokësore.
15. Masat e nevojshme për të kufizuar futjen e ndotësve jo të rrezikshëm që janë konsideruar se paraqesin rrezik ekzistues ose potencial për ndotjen e ujërave nëntokësore, si edhe për të siguruar që këto futje nuk shkaktojnë përkeqësim ose tendenca të konsiderueshme dhe të qëndrueshëm në rritje në përqendrimet e ndotësve në ujërat nëntokësore. Këto masa duhet të marrin në konsideratë, të paktën, praktikat më të mira të krijuara, duke përfshirë këtu praktikat më të mira mjedisore dhe teknikat më të mira të mundshme.
16. Agjencia Kombëtare e Mjedisit, pas miratimit nga Këshilli përkatës i Basenit, mund të përjashtojë nga masat e listuara në paragrafët 14 dhe 15 më sipër, futjen e ndotësve që:
i. konsiderohen nga këshillat përkatës të baseneve ujore se janë në sasi dhe përqendrim aq të vogël sa mund të shmangin çdo rrezik aktual ose të ardhshëm të përkeqësimit të cilësisë së ujërave nëntokësore marrëse;
ii. janë pasoja të aksidenteve ose rrethanave të jashtëzakonshme nga shkaqet natyrore që nuk mund të ishin parashikuar, shmangur ose zbutur;
iii. janë rezultate të rimbushjes artificiale ose shtimit të nivelit të trupave me ujëra nëntokësore të autorizuar në përputhje me pikën 11 më sipër;
iv. në këndvështrimin e Këshillave përkatës të baseneve ujore, janë të paafta për arsye teknike për të shmangur apo kufizuar pa përdorur:
- masat që do të rrisnin rrezikun për shëndetin e njerëzve ose për cilësinë e mjedisit në tërësi; ose
- masat me kosto shumë të larta për të larguar sasinë e ndotësve, ose ndryshe për të kontrolluar filtrimin e tyre në tokën ose nëntokën e kontaminuar;
v. rezultat i ndërhyrjeve në ujërat sipërfaqësore për qëllim, midis të tjerash, të zbutjes së efekteve nga përmbytjet dhe thatësirat, si dhe për menaxhimin e ujërave dhe rrugëve ujore, duke përfshirë edhe ato në nivel ndërkombëtar. Këto aktivitete, duke përfshirë prerjen, pastrimin nëpërmjet gërmimit, rivendosjen (zhvendosjen) dhe depozitimin e sedimenteve në ujërat sipërfaqësore, duhet të kryhen në përputhje me rregullat e përgjithshme detyruese, dhe ku është e zbatueshme, me lejet dhe autorizimet e lëshuara në bazë të rregullave të tilla, zhvilluar nga Ministria për këtë qëllim, me kusht që futje të tilla nuk kompromentojnë arritjen e objektivave mjedisorë të përcaktuar për trupat ujorë në fjalë në përputhje me aneksin 3.
Përjashtimet e parashikuara në pikat “i” deri në “iv” të mund të përdoren vetëm kur AMBU-ja ka përcaktuar se është kryer monitorimi eficient apo janë kryer monitorime të tjera të përshtatshme për trupat ujorë në fjalë, në përputhje me pikën 2.4.2, të aneksit 5.
17. Agjencia Kombëtare e Mjedisit dhe AMBU-ja duhet të mbajnë një inventar të përjashtimeve të referuara në pikën 16.
18. Kur është teknikisht e mundur duhet marrë në konsideratë futja e ndotësve nga burimet shpërndarëse të ndotjes që ka ndikim në statusin kimik të ujërave nëntokësore.
Pjesa 2. Masat plotësuese
Masat plotësuese janë ato masa që hartohen dhe zbatohen përveç masave bazë që kanë për qëllim arritjen e objektivave mjedisorë të përcaktuar në përputhje me aneksin 3.
Më poshtë është një listë joekskluzive e masave plotësuese që mund të adaptohet brenda çdo  baseni ujor:
1. kontrollet e emetimeve;
2. kodet e praktikës së mirë;
3. rigjenerimi dhe restaurimi i zonave ligatina;
4. kontrollet e nxjerrjes;
5. masat e menaxhimit të kërkesës, duke përfshirë, promovimin e prodhimit bujqësor të adaptuar si të lashtat që kërkojnë pak ujë në zonat e prekura nga thatësira;
6. masat e eficiencës dhe të ripërdorimit, duke përfshirë, promovimin e teknologjive me eficiencë të ujit në industri dhe teknikave të ujitjes që kursejnë ujin;
7.  projektet e ndërtimit;
8. impiantet e shkripëzimit (largimit të kripës);
9. projektet e rehabilitimit;
10. rimbushjet artificiale të ujëmbajtësve;
11. projektet edukative/arsimore;
12. projektet e kërkimit, zhvillimit dhe demonstrimit;
13. masat e tjera përkatëse në mënyrë që të sigurohet mbrojtje shtesë ose përmirësim i ujërave;
14. masat e tjera përkatëse për zbatimin e marrëveshjeve përkatëse ndërkombëtare.

ANEKS 5
STATUSI, KLASIFIKIMI DHE MONITORIMI I UJËRAVE

STATUSI I UJËRAVE SIPËRFAQËSORE
1.1 Shfuqizuar.
1.2 Shfuqizuar.
1.3 Monitorimi i statusit ekologjik dhe statusit kimik për ujërat sipërfaqësore
1.3.1 Projekti i monitorimit të survejimit
1.3.2 Projekti i monitorimit operacional
1.3.3 Projekti i monitorimit investigativ
1.3.4 Shpeshtësia e monitorimit
1.3.5 Kërkesat shtesë të monitorimit për zonat e mbrojtura
1.3.6 Standardet për monitorimin e elementeve të cilësisë
1.4 Klasifikimi dhe prezantimi i statusit ekologjik 
1.4.1 Krahasueshmëria e rezultateve biologjike monitoruese
1.4.2 Prezantimi i rezultateve të monitorimit dhe klasifikimi i statusit ekologjik dhe potencialit ekologjik
1.4.3 Prezantimi i rezultateve të monitorimit dhe klasifikimi i statusit kimik 
UJËRAT NËNTOKËSORE
2.1 Statusi sasior i ujërave nëntokësore 
2.1.1 Parametri për klasifikimin e statusit sasior
2.1.2 Përkufizimi i statusit sasior
2.2 Monitorimi i statusit sasior të ujërave nëntokësore 
2.2.1 Rrjeti i monitorimit të nivelit të ujërave nëntokësore 
2.2.2 Dendësia e territoreve të monitorimit 
2.2.3 Shpeshtësia e monitorimit
2.2.4 Interpretimi dhe prezantimi i statusit sasior të ujërave nëntokësore
2.3 Statusi kimik i ujërave nëntokësore
2.3.1 Parametrat për përcaktimin e statusit kimik të ujërave nëntokësore
2.3.2 Përkufizimi i statusit të mirë kimik të ujërave nëntokësore
2.4 Monitorimi i statusit kimik të ujërave nëntokësore
2.4.1 Rrjeti i monitorimit të ujërave nëntokësore
2.4.2 Monitorimi i survejimit 
2.4.3 Monitorimi operacional
2.4.4 Identifikimi i tendencave te ndotësit
2.4.5 Interpretimi dhe prezantimi i statusit kimik të ujërave nëntokësore
2.5 Prezantimi i statusit të ujërave nëntokësore

1. STATUSI I UJËRAVE SIPËRFAQËSORE
1.1 Shfuqizuar.
[bookmark: _GoBack]1.2  Shfuqizuar. 
1.3 Monitorimi i statusit ekologjik dhe statusit kimik për ujërat sipërfaqësore
Rrjeti i monitorimit të ujërave sipërfaqësore duhet të krijohet në përputhje me kërkesat e  kreut 6, të shtojcës II dhe anekseve 5, 6, të këtij vendimi. Rrjeti i monitorimit duhet të hartohet në mënyrë që të ofrojë një pasqyrë koherente dhe gjithëpërfshirëse të statusit ekologjik dhe kimik brenda çdo baseni lumi dhe duhet të lejojë klasifikimin e trupave ujorë në pesë klasa në pajtim me përcaktimet normative në seksionin 1,2. AMBU-ja duhet të ofrojë një hartë ose harta që tregon/jnë rrjetin e monitorimit të ujërave sipërfaqësore në planin e menaxhimit  të baseneve ujore.
Në bazë të karakterizimit dhe vlerësimit të ndikimit të kryer në përputhje me aneksin 1, AMBU-ja  duhet të krijojë për çdo periudhë në të cilën zbatohet plani i menaxhimit  të baseneve ujore, një program monitorimi survejimi dhe një program monitorimi operacional. AMBU-ja në disa raste duhet gjithashtu të krijojë programet e monitorimit investigativ.
Institucionet shtetërore përgjegjëse për monitorimin  duhet të monitorojnë parametrat të cilët janë tregues i statusit të çdo elementi përkatës të cilësisë. Në përzgjedhjen e parametrave për elementet biologjike të cilësisë, ZABU-ja duhet të identifikojë nivelin e duhur taksonomik që kërkohet për të arritur besimin dhe saktësinë e duhur në klasifikimin e elementeve të cilësisë. Llogaritjet e nivelit të besimit dhe saktësisë së ofruar nga programet e monitorimit duhet të jepen në këtë plan.
Programi i monitorimit hartohet nga institucionet përgjegjëse dhe miratohet çdo vit nga AMBU-ja.
1.3.1 Hartimi i programit të monitorimit mbikëqyrës
Objektivi
AMBU-ja duhet të përcaktojë programin e monitorimit për burimet ujore që të ofrojnë informacion për:
- plotësimin dhe bërjen të vlefshme të procedurës së vlerësimit të ndikimit të detajuar në 
- aneksin 1;
- projektimin eficient dhe efektiv të programeve të ardhshme të monitorimit;
- vlerësimin e ndryshimeve afatgjata në kushtet natyrore; dhe 
- vlerësimin e ndryshimeve afatgjata që vijnë si rezultat i aktivitetit antropogjenik të mbarë  përhapur.
Rezultatet e këtyre monitorimeve duhet të rishikohen dhe ripërdoren në kombinim me procedurat e vlerësimit të impaktit të përshkruara në aneksin 1, për të përcaktuar kërkesat për programet e monitorimit në planet aktuale dhe të mëvonshme të menaxhimit të baseneve të ujore.
Përzgjedhja e pikave të monitorimit 
Monitorimi i mbikëqyrjes duhet të kryhet për trupa ujorë sipërfaqësorë të mjaftueshëm për të dhënë një vlerësim të statusit të përgjithshëm të ujërave sipërfaqësore brenda çdo baseni ujor ose nënbaseni të tyre . Në përzgjedhjen e këtyre trupave, ZABU-ja duhet të sigurojë ku është e mundur, që monitorimi është kryer në pikat ku:
- norma e rrjedhës së ujit është e konsiderueshmë si e tërë brenda  baseneve ujore; duke përfshirë pikat në lumenjtë e mëdhenj ku zona e shtrirjes është më e madhe se 2500 km2;
- vëllimi i ujit të pranishëm është i konsiderueshëm brenda baseneve ujore, duke përfshirë liqenet dhe rezervuarët e mëdhenj;
- kufirin e një shteti e kalojnë një numër i konsiderueshëm trupash ujorë; dhe
- në vende të tjera që kërkohen për të llogaritur ngarkesën e ndotësve që është transferuar nëpërmjet kufijve të shteteve, dhe që është transferuar në mjedisin detar.
Përzgjedhja e elementeve të cilësisë
 Monitorimi i survejimit duhet kryer për çdo territor survejimi për një periudhë njëvjeçare gjatë periudhës së mbuluar nga një plan menaxhimi për  basenet ujore për:
- parametrat tregues të gjithë elementeve biologjike të cilësisë;
- parametrat tregues të gjithë elementeve hidromorfologjike të cilësisë;
- parametrat tregues të gjithë elementeve të përgjithshme fiziko-kimike të cilësisë;
- ndotësit e listës përparësore që shkarkohen në basenet ose nënbasenet ujore; dhe
- ndotësit e tjerë të shkarkuar në sasi të rëndësishme në basenet ose nënbasenet ujore.
Në qoftë se ushtrimi i mëparshëm i monitorimit të survejimit nuk ka treguar se trupi në fjalë ka arritur e mirë dhe nuk ka prova nga rishikimi i ndikimit të aktivitetit njerëzor në aneksin 1, që ndikimet në trupin ujor kanë ndryshuar. Në këto raste, monitorimi i survejimit duhet të kryhet një herë në çdo tri plane të menaxhimit  të baseneve ujore.
1.3.2 Hartimi i programit të monitorimit operacional 
Duhet të ndërmerret monitorimi operacional, me qëllim që të: 
- përcaktohet statusi i atyre trupave të identifikuar që janë në rrezik për të mos përmbushur objektivat e tyre mjedisorë; dhe
- vlerësohen të gjitha ndryshimet në statusin e këtyre trupave që rezultojnë nga programet e masave. 
Programi mund të ndryshohet gjatë periudhës së planit të menaxhimit të baseneve ujore në dritën e informacionit të përftuar si pjesë e kërkesave të aneksit 1 apo si pjesë e këtij aneksi, në mënyrë të veçantë për të lejuar një reduktim në shpeshtësi në rastet kur një është gjetur se një ndikim nuk është i rëndësishëm ose presioni përkatës është hequr.
Përzgjedhja e territoreve të monitorimit
Monitorimi operacional duhet të kryhet për të gjithë ato trupa ujorë të cilët ose në bazë të vlerësimit të ndikimit të kryer në përputhje me aneksin 1 ose të monitorimit të survejimit janë të identifikuar në rrezik për të mos përmbushur objektivat mjedisorë sipas aneksit 3 dhe për ata trupa ujorë në të cilët shkarkohen substancat e listës përparësore. Pikat e monitorimit për substancat e listës përparësore duhet të zgjidhen siç specifikohet në legjislacionin që parashtron standardet përkatëse të cilësisë mjedisore. Në të gjitha rastet e tjera, duke përfshirë edhe substancat e listës përparësore, kur nuk është dhënë udhëzim specifik në legjislacion, pikat e monitorimit duhet të zgjidhen si vijon:
- për trupat në rrezik nga trysnitë e rëndësishme të burimeve pikë, pika monitorimi të  mjaftueshme brenda çdo trupi me qëllim që të vlerësohet madhësia dhe ndikimi i burimit pikë. Kur një trup i nënshtrohet një sërë trysnish të burimeve pikë, pikat e monitorimit mund të zgjidhen për të vlerësuar madhësinë dhe ndikimin e këtyre presioneve në tërësi,
- për trupat në rrezik nga trysnitë e rëndësishme të burimeve të përhapjes, pika të mjaftueshme monitorimi brenda zgjedhjes së trupave me qëllim që të vlerësohet madhësia dhe ndikimi i trysnive të burimeve të përhapjes. Zgjedhja e trupave duhet të bëhet në mënyrë të tillë që ata të jenë përfaqësues të rreziqeve relative të ndodhjes së trysnive të burimeve të përhapjes, dhe të rreziqeve relative të mos realizimit të arritjes së statusit të mirë për ujërat sipërfaqësore,
- për trupat në rrezik nga trysnitë e rëndësishme hidromorfologjike, pika të mjaftueshme monitorimi brenda një përzgjedhje të trupave me qëllim që të vlerësohet madhësia dhe ndikimi i trysnive  hidromorfologjike. Zgjedhja e trupave duhet të jetë tregues i ndikimit të përgjithshëm të trysnisë hidromorfologjike së cilës i nënshtrohen të gjithë trupat.
Përzgjedhja e elementeve të cilësisë
Për të vlerësuar madhësinë e trysnisë së cilës i nënshtrohen trupat me ujëra sipërfaqësore, Institucionet shtetërore përgjegjëse për monitorimin duhet të monitorojnë ato elemente të cilësisë të cilat janë tregues të trysnive të cilave i/u nënshtrohen trupi ose trupat. Për të vlerësuar ndikimin e këtyre trysnive, Institucionet shtetërore përgjegjëse për monitorimin duhet të monitorojnë sipas nevojës: 
- parametrat tregues të elementit ose elementeve biologjike të cilësisë, që janë më të ndjeshme  ndaj trysnive të cilave u nënshtrohen trupat ujorë;
- të gjitha substancat përparësore të shkarkuara dhe ndotësit e tjerë të shkarkuar në sasi të konsiderueshme;
- parametrat tregues të elementeve të cilësisë hidromorfologjike më të ndjeshëm ndaj trysnisë së identifikuar.
1.3.3 Hartimi i programit të monitorimit hetues
Objektivi
Monitorimi hetues duhet kryer: 
- kur është e panjohur arsyeja për çdo tejkalim;
- ku monitorimi i survejimit tregon se objektivat e përcaktuar në aneksin 3 për një trup ujor nuk kanë gjasa për t’u arritur dhe monitorimi operacional nuk është krijuar ende, në mënyrë që të përcaktohen shkaqet e mos përmbushjes së objektivave mjedisorë për një trup ujor ose për trupat ujorë; ose
- për të konstatuar madhësinë dhe ndikimet e ndotjes aksidentale;
- dhe duhet të informojë për krijimin e një programi masash për arritjen e objektivave mjedisorë  dhe masave specifike të nevojshme për të korrigjuar efektet e ndotjes aksidentale.
1.3.4 Shpeshtësia e monitorimit 
Për periudhën e monitorimit mbikëqyrës, shpeshtësia për monitorimin e parametrave tregues të elementeve të cilësive fiziko-kimike të dhëna më poshtë duhet të zbatohet në qoftë se nuk do të justifikohen intervale më të mëdha në bazë të njohurive teknike dhe të gjykimit të ekspertëve. Për elementet biologjikë ose hidromorfologjikë të cilësisë monitorimi duhet të kryhet të paktën një herë gjatë periudhës së monitorimit të survejimit.
Për monitorimin operacional, shpeshtësia e monitorimit e kërkuar për çdo parametër duhet të përcaktohet nga AMBU-ja në mënyrë që të sigurohen të dhëna të mjaftueshme për një vlerësim të besueshëm të statusit të elementeve përkatës të cilësisë. Si një udhëzues, monitorimi duhet të zhvillohet në intervale që nuk i tejkalojnë ato që tregohen në tabelën e mëposhtme në qoftë se intervale më të madhe nuk do të jenë të justifikuara në bazë të njohurive teknike dhe gjykimit të ekspertëve.
Shpeshtësia do të zgjidhet në mënyrë që të arrihet një nivel i pranueshëm besimi dhe saktësie. Llogaritjet e besimit dhe të saktësisë të përftuara me anë të sistemit të monitorimit të përdorur duhet të konstatohen në Planin e menaxhimit  të baseneve ujore.
Duhet të zgjidhen shpeshtësi të monitorimit që marrin në konsideratë ndryshueshmërinë e parametrave që rezultojnë si nga kushtet natyrore ashtu edhe ato antropogjene. Kohët në të cilat do të ndërmerret monitorimi duhet të zgjidhen në mënyrë që të minimizojnë ndikimin e ndryshimeve sezonale në rezultate, dhe kështu të sigurojnë që rezultatet pasqyrojnë ndryshimet në trupat ujorë si rezultat i ndryshimeve për shkak të trysnisë antropogjenike. Për të arritur këtë objektiv, kur është e nevojshme, duhen kryer monitorime të tjera shtesë gjatë stinëve të ndryshme të të njëjtit vit.

	Elementi i cilësisë
	Lumenjtë 
	Liqenet 
	Ujërat tranzitorë 
	Ujërat bregdetarë 

	Biologjik 

	Fitoplanktoni
	6 muaj
	6 muaj
	6 muaj
	6 muaj

	Flora tjetër ujore
	3 vjet
	3 vjet
	3 vjet
	3 vjet

	Makro invertebrorët
	3 vjet
	3 vjet
	3 vjet
	3 vjet

	Peshqit
	3 vjet
	3 vjet
	3 vjet
	

	Hidromorfologjik

	Vazhdimësia
	6 vjet
	
	
	

	Hidrologjia
	në vazhdimësi
	1 muaj
	
	

	Morfologjia
	6 vjet
	6 vjet
	6 vjet
	6 vjet

	Fiziko-kimike 

	Kushtet termike
	3 muaj
	3 muaj
	3 muaj
	3 muaj

	Oksigjenimi
	3 muaj
	3 muaj
	3 muaj
	3 muaj

	Kripësia
	3 muaj
	3 muaj
	3 muaj
	

	Statusi i ushqyesve
	3 muaj
	3 muaj
	3 muaj
	3 muaj

	Statusi i acidifikimit 
	3 muaj
	3 muaj
	
	

	Ndotësit e tjerë
	3 muaj
	3 muaj
	3 muaj
	3 muaj

	Substancat përparësore
	1 muaj
	1 muaj
	1 muaj
	1 muaj



1.3.5 Kërkesa shtesë për monitorimin e zonave të mbrojtura
Programet e monitorimit të kërkuara më lart duhet të plotësohen me qëllim që të përmbushin kërkesat që vijojnë:
Pikat e nxjerrjes së ujit për prodhimin e ujit të pijshëm 
Trupat me ujëra sipërfaqësore të cilët janë caktuar për nxjerrjen e ujit për prodhim uji të pijshëm ose që synohen për përdorime të tilla në të ardhmen dhe që ofrojnë mesatarisht më shumë se 100 m3 në ditë duhet të përcaktohen si vende monitorimi dhe duhet të jenë subjekt i monitorimeve të tilla shtesë siç mund të jetë e nevojshme për të përmbushur legjislacionin që rregullon këto ujëra. Këta trupa duhet të monitorohen për të gjitha substancat përparësore të shkarkuara dhe të gjitha substancat e tjera të shkarkuara në sasi të konsiderueshme të cilat mund të ndikojnë statusin e trupit ujor dhe që kontrollohen sipas legjislacionit për cilësinë e ujit të pijshëm. Monitorimi duhet të kryhet në përputhje me frekuencat e përcaktuara në tabelën e mëposhtme:

	Komuniteti i shërbyer
	Frekuenca

	<10000
	4 herë në vit

	10000 deri në 30000
	8 herë në vit

	>30000
	12 herë në vit.



Habitatet dhe zonat e specieve të mbrojtura
Trupat ujorë që formojnë këto zona duhet të përfshihen brenda programeve të monitorimit operacional të referuara më sipër ku, në bazë të vlerësimit të ndikimit dhe të monitorimit të survejimit, ata janë identifikuar në rrezik për të mos plotësuar objektivat e tyre mjedisorë sipas aneksit 3. Monitorimi duhet të kryhet për të vlerësuar madhësinë dhe ndikimin e trysnive të rëndësishme përkatëse në këta trupa dhe, ku është e nevojshme, të vlerësojë ndryshimet në statusin e këtyre trupave ujorë që rezultojnë nga programet e masave. Monitorimi duhet të vazhdojë derisa zonat të plotësojnë kërkesat e legjislacionit të lidhura me ujërat sipas të cilit ato janë përcaktuar dhe përmbushin objektivat e tyre sipas aneksit 3.
1.4 Klasifikimi dhe prezantimi i statusit ekologjik
1.4.1 Krahasueshmëria e rezultateve të monitorimit biologjik
AMBU-ja duhet të stimulojë krijimin e sistemeve të monitorimit për qëllim të llogaritjes së vlerave të elementeve biologjikë të cilësisë të specifikuar për çdo kategori të ujërave sipërfaqësore ose për trupat me ujëra sipërfaqësore tepër të modifikuar ose artificiale. Në zbatimin e procedurave të përcaktuara më poshtë për trupat ujorë artificialë ose tepër të modifikuar, referencat për statusin ekologjik duhet të ndërtohen si referenca ndaj potencialit ekologjik. Sisteme të tilla mund të përdorin specie ose grup speciesh të veçanta që janë përfaqësues të elementit të cilësisë në tërësi.
Me qëllim sigurimin e krahasueshmërisë për sisteme të tilla monitorimi, rezultatet e sistemeve duhet të shprehen si raporte të cilësisë ekologjike për qëllim të klasifikimit të statusit ekologjik. Këto raporte duhet të përfaqësojnë marrëdhënien ndërmjet vlerave të parametrave biologjikë të vëzhguar për një trup me ujëra sipërfaqësore të dhënë dhe vlerave për këto parametra në kushtet e referencës të aplikueshme për atë trup. Raporti duhet të shprehet si vlerë numerike ndërmjet zeros dhe njëshit, ku statusi i lartë ekologjik përfaqësohet nga vlera afër njëshit dhe statusi i keq ekologjik nga vlera afër zeros.
Shkalla e raportit të cilësisë ekologjike për sistemin e monitorimit për çdo kategori ujërash sipërfaqësore duhet të ndahet në pesë klasa që variojnë nga statusi i lartë ekologjik në atë të keq, siç përcaktohet në seksionin 1.2, duke caktuar një vlerë numerike për secilin nga kufijtë ndërmjet klasave. 
1.4.2 Prezantimi i rezultateve të monitorimit dhe klasifikimi i statusit ekologjik dhe potencialit ekologjik
Për kategoritë e ujërave sipërfaqësore, klasifikimi i statusit ekologjik për trupat ujorë duhet të përfaqësohet nga vlera më e ulët për rezultatet e monitorimit biologjik dhe fiziko-kimik për elementet përkatëse të cilësisë të klasifikuar në përputhje me kolonën e parë të tabelës së dhënë më poshtë. Këshillat përkatës të Baseneve Ujore duhet të ofrojnë për çdo  basen ujor një hartë që ilustron klasifikimin e statusit ekologjik për çdo trup ujor, me kode me ngjyra në përputhje me kolonën e dytë të tabelës së dhënë më poshtë për të reflektuar klasifikimin e statusit ekologjik të trupit ujor:

	Klasifikimi i statusit ekologjik
	Kodi i ngjyrës

	I lartë
	Blu

	I mirë
	Jeshile

	I moderuar
	E verdhë

	I dobët
	Portokalli

	I keq
	E kuqe



Për trupat ujorë artificialë dhe tepër të modifikuar, klasifikimi i potencialit ekologjik për trupin ujor duhet të përfaqësohet nga vlera më e ulët për rezultatet e monitorimit biologjik dhe fiziko-kimik për elementet përkatëse të cilësisë të klasifikuar në përputhje me kolonën e parë të tabelës së mëposhtme. AMBU-ja duhet të ofrojë për çdo basen ujor një hartë, që ilustron klasifikimin e potencialit ekologjik për çdo trup ujor, me kode me ngjyra për sa u përket trupave ujorë artificialë në përputhje me kolonën e dytë të tabelës së mëposhtme dhe për sa u përket trupave ujorë tepër të modifikuar në përputhje me kolonën e tretë të kësaj tabele:

	Klasifikimi i potencialit ekologjik
	Kodi i ngjyrës

	
	Trupat ujorë artificialë
	Tepër të modifikuar

	I mirë dhe më lart
	Jeshile e njëtrajtshme dhe vija gri të lehta stripes
	Jeshile e njëtrajtshme dhe vija gri të errëta

	I moderuar
	E verdhë e njëtrajtshme dhe vija gri të lehta stripes
	E verdhë e njëtrajtshme dhe vija gri të errëta

	I dobët
	Portokalli e njëtrajtshme dhe vija gri të lehta
	Portokalli e njëtrajtshme dhe vija gri të errëta

	I keq
	E kuqe e njëtrajtshme dhe vija gri të lehta
	E kuqe e njëtrajtshme dhe vija gri të errëta



AMBU-ja duhet të tregojë gjithashtu, me anë të një pike të zezë në hartë, ato trupa ujorë ku mosarritja për të arritur status të mirë ose potencial të mirë ekologjik ndodh për shkak të mos përputhjes me një ose më shumë standarte të cilësisë mjedisore që janë përcaktuar për atë trup ujor në lidhje me ndotësit specifikë sintetikë dhe josintetikë.
1.4.3 Prezantimi i rezultateve të monitorimit dhe klasifikimi i statusit kimik
Kur një trup ujor arrin përmbushjen e të gjitha normave mjedisore të cilësisë të përcaktuara në legjislacionin që vendos normat mjedisore të cilësisë duhet të regjistrohet si arritje e statusit të mirë kimik. Në rast të kundërt, trupi duhet të regjistrohet që nuk ka arritur status të mirë kimik.
AMBU-ja duhet të ofrojë një hartë për çdo basen ujor që ilustron statusin kimik për çdo trup ujor, me kode me ngjyra në përputhje me kolonën e dytë të tabelës së dhënë më poshtë për të reflektuar klasifikimin e statusit kimik të trupit ujor:

	Klasifikimi i statusit kimik 
	Kodi i ngjyrës

	I mirë 
	Blu 

	Dështon për të arritur status të mirë 
	E kuqe



2. UJËRAT NËNTOKËSORE
2.1 Statusi sasior i ujërave nëntokësore
2.1.1 Parametrat për klasifikimin e statusit sasior
Regjimi i nivelit të ujërave nëntokësore
2.1.2 Përkufizimi i statusit sasior
	Elementet 
	Status i mirë 

	Niveli i ujërave nëntokësore 
	Niveli i ujërave nëntokësore në trupin me ujëra nëntokësore është i tillë që burimi i disponueshëm me ujërave nëntokësore nuk tejkalohet nga norma mesatare vjetore afatgjatë e nxjerrjes.

Përkatësisht, niveli i ujërave nëntokësore nuk i nënshtrohet ndryshimeve antropogjenike të tilla që do të rezultonin në:
· mos përmbushjen e objektivave mjedisorë të specifikuar në aneksin 3 për ujërat sipërfaqësore në fjalë;
· ndonjë reduktim të rëndësishëm në statusin e këtyre ujërave;
· ndonjë dëmtim të rëndësishëm në ekosistemet tokësore që varen direkt nga trupi me ujëra nëntokësore;
dhe ndryshimet në drejtimin e rrjedhës që rezultojnë nga ndryshimet e nivelit mund të ndodhin përkohësisht, ose vazhdimisht në një zonë të kufizuar në hapësirë, por kthime të tilla nuk shkaktojnë futjen e ujërave të kripur ose ndërhyrje të tjera, dhe nuk tregojnë një tendencë të qëndrueshme dhe të identifikuar qartësisht të shkaktuar antropogjenikisht në drejtimin e rrjedhës që ka gjasa të rezultojë në ndërhyrje të tilla.



2.2 Monitorimi i statusit sasior të ujërave nëntokësore
2.2.1 Rrjeti i monitorimit të nivelit të ujërave nëntokësore
Rrjeti i monitorimit të ujërave nëntokësore duhet të krijohet në përputhje me kërkesat e kreut 6, të shtojcës II, anekset 5, 6 dhe legjislacionit që rregullon trupat ujorë që janë përcaktuar për nxjerrjen e ujit të synuar për konsum njerëzor ose që synohet për përdorim të tillë në të ardhmen. Rrjeti i monitorimit duhet të hartohet në mënyrë që të ofrojë një vlerësim të besueshëm të statusit sasior të gjithë trupave ose grupit të trupave me ujëra nëntokësore duke përfshirë vlerësimin e burimeve të disponueshme me ujëra nëntokësore. AMBU-ja duhet të ofrojë një hartë ose harta që tregojnë rrjetin e monitorimit të ujërave nëntokësore në planin e menaxhimit  të baseneve ujore.
2.2.2 Dendësia e territoreve të monitorimit
Rrjeti duhet të përfshijë pika monitorimi përfaqësuese të mjaftueshme për të vlerësuar nivelin e ujërave nëntokësore për çdo trup apo grup trupash me ujëra nëntokësore duke marrë në konsideratë ndryshimet afatshkurtra dhe afatgjata në rimbushje dhe, në veçanti:
- për trupat me ujëra nëntokësore të identifikuara në rrezik për të mos përmbushur objektivat mjedisorë sipas aneksit 3, të sigurojë dendësi të mjaftueshme të pikave të monitorimit për të vlerësuar ndikimin e nxjerrjeve dhe shkarkimeve në nivelin e ujërave nëntokësore;
- për trupat me ujëra nëntokësore brenda të cilëve ujërat nëntokësore rrjedhin përmes një kufiri shtetëror, të sigurojë që janë ofruar pika të mjaftueshme monitorimi për të vlerësuar drejtimin dhe normën e rrjedhjes së ujërave nëntokësore përmes kufirit shtetëror.
2.2.3 Shpeshtësia e monitorimit
Shpeshtësia e vëzhgimeve duhet të jetë e mjaftueshme për të lejuar vlerësimin e statusit sasior të çdo trupi ose grupi trupash me ujëra nëntokësorë duke marrë në konsideratë ndryshimet afatshkurtra dhe afatgjata në rimbushje. Në veçanti:
- për trupat me ujëra nëntokësore të identifikuar në rrezik për të mos përmbushur objektivat mjedisorë sipas aneksit 3, të sigurojë shpeshtësi të mjaftueshme të matjeve për të vlerësuar ndikimin e nxjerrjeve dhe shkarkimeve në nivelin e ujërave nëntokësore,
- për trupat me ujëra nëntokësore brenda të cilëve ujërat nëntokësore rrjedhin përmes një kufiri shtetëror, të sigurohet shpeshtësi e mjaftueshme matjesh për të vlerësuar drejtimin dhe normën e rrjedhjes së ujërave nëntokësore përmes kufirit shtetëror.
2.2.4 Interpretimi dhe prezentimi i statusit sasior të ujërave nëntokësore
Rezultatet e përftuara nga rrjeti i monitorimit për një trup ose grup trupash me ujëra nëntokësore duhet të përdoren për të vlerësuar statusin sasior të atij trupi ose atyre trupave. Sipas pikës 2.5, AMBU-ja duhet të ofrojë një hartë të vlerësimit rezultues të statusit sasior të ujërave nëntokësore, me kode me ngjyra në përputhje me regjimin që vijon:

	I mirë 
	Jeshile  

	I dobët 
	E kuqe



2.3 Statusi kimik i ujërave nëntokësore
2.3.1 Parametrat për përcaktimin e statusit kimik të ujërave nëntokësore 
a) Konduktiviteti
b) Përqendrimet e ndotësve

	Ndotësi
	Norma e cilësisë

	Nitratet
	50mg/l

	Substancat aktive te pesticidet, përfshirë metabolitët (substancat e lidhura me metabolizmin) e tyre përkatës, produktet e degradimit dhe reaksionit
	0.1µg/l
0.5µg/l (total)
Ku totali nënkupton shumën e të gjitha pesticideve individuale të zbuluara dhe me sasi të përcaktuar në procedurat e monitorimit, duke përfshirë metabolitët e tyre përkatës, produktet e degradimit dhe të reaksionit



Këshilli i Ministrave, me propozim të Këshillit Kombëtar të Ujit, duhet të përcaktojë me legjislacion të veçantë vlerat e pragut për ndotësit, grupet e ndotësve dhe treguesit e ndotjes që janë identifikuar nga këshillat e baseneve ujore si kontribues të karakterizimit të trupave ose grupeve të trupave me ujëra nëntokësorë që janë në rrezik. Vlerat e pragut do të krijohen në mënyrë të tillë që, nëse rezultatet e monitorimit në një pikë përfaqësuese monitorimi tejkalojnë pragun, kjo do të tregojë rrezik që një ose më shumë kushte nuk janë plotësuar për statusin e mirë kimik të ujërave nëntokësore. 
Në përcaktimin e vlerave të pragut, duhet marrë parasysh:
1. Përcaktimi i vlerave të pragut duhet të bazohet, në:
a)  masën e ndërveprimeve ndërmjet ujërave nëntokësore dhe ekosistemeve të lidhura ujore dhe ekosistemeve tokësore të varura;
b) interferimin me përdorimet e ligjshme aktuale ose potenciale ose funksionet e ujërave nëntokësore;
c)  të gjithë ndotësit që karakterizojnë trupat me ujëra nëntokësore në rrezik;
d) karakteristikat hidrogjeologjike përfshirë informacion për nivelet e sfondit dhe balancën e ujërave.
2. Përcaktimi i vlerave të pragut duhet të marrë parasysh edhe origjinën e ndotësve, ndodhjen e tyre të mundshme natyrore, tendencën e tyre toksikologjike dhe shpërndarëse, potencialin e tyre të vazhdimësisë/ kohëzgjatjes dhe bioakumulimit.
3. Në të gjitha rastet kur ka nivele sfondi të ngritura të substancave ose joneve ose indikatorëve të tyre si rezultat i shkaqeve natyrore hidrogjeologjike, duhet të merren në konsideratë këto nivele sfondi në trupin përkatës me ujëra nëntokësore gjatë përcaktimit të vlerave të pragut.
4. Përcaktimi i vlerave të pragut duhet të mbështetet nga një mekanizëm kontrolli për të dhënat e mbledhura, bazuar në vlerësimin e cilësisë së të dhënave, konsideratat analitike, dhe nivelet e sfondit për substancat që mund të ndodhin si në mënyrë natyrore, ashtu edhe si rezultat i aktivitetit njerëzor. 
5. Vlerat të pragut të aplikueshme për statusin e mirë kimik duhet të bazohen në mbrojtjen e trupit me ujëra nëntokësore në përputhje me pikat 1–3 më sipër, duke pasur parasysh në mënyrë të veçantë ndikimin e tij, dhe ndërmarrëdhënien me, ujërat sipërfaqësore përkatëse dhe ekosistemet e varura direkt dhe ligatinat dhe duhet, ndërmjet të tjerash, të marrë parasysh konsideratë njohuritë njerëzore për toksikologjinë dhe ekotoksikologjinë. 
Kur përcaktohen vlerat e pragut minimalisht duhet të merren në konsideratë ndotësit e mëposhtëm: 
1. Substancat ose jonet ose indikatorët që mund të ndodhen si në mënyrë natyrore dhe/ose si rezultat i aktiviteteve njerëzore, përfshirë: arsenikun, kadmiumin, plumbin, merkurin, amoniakun, klorin, sulfatin.
2. Substancat sintetike artificiale, përfshirë: trikloroetilenin, tetrakloroetilenin.
3. Parametrat tregues të kripësisë ose futjeve të tjera, përfshirë konduktivitetin. 
Vlerat e pragut mund të përcaktohen në nivel kombëtar, në nivel  baseni ujor, ose në nivel të një trupi ose grupi trupash me ujëra nëntokësore. Për trupat me ujëra nëntokësore, që janë të përbashkët me një Shtet tjetër dhe për trupa me ujëra nëntokësore, brenda të cilëve ujërat nëntokësore rrjedhin përmes kufirit kombëtar, Ministria përcakton vlerat e pragut në bashkëpunim me Shtetet e tjera përkatëse, në përputhje me nenet 20 dhe 21, të ligjit nr. 111/2012, “Për menaxhimin e integruar të burimeve ujore”, të ndryshuar.
Lista e vlerave të pragut duhet të amendohet sa herë që një informacioni i ri për ndotësit, grupet e ndotësve ose indikatorët e ndotjes tregojnë se vlera e pragut duhet të vendoset për një substancë shtesë, që një vlerë pragu ekzistuese duhet të amendohet, ose që një vlerë pragu e hequr më parë nga lista duhet të rifutet, me qëllim që të mbrohet shëndeti i njerëzve dhe mjedisi. Vlerat e pragut mund të hiqen nga lista kur trupi me ujëra nëntokësore në fjalë nuk është më në rrezik nga ndotësit përkatës, grupet e ndotësve, ose indikatorët e ndotjes.
Të gjitha ndryshimet e tilla në listën e vlerave të pragut duhet të raportohen në kontekstin e rishikimit periodik të planeve të menaxhimit  të baseneve ujore.
2.3.2 Përkufizimi i statusit kimik të mirë të ujërave nëntokësore
Një trup ose një grup trupash me ujëra nëntokësore duhet të konsiderohet se kanë status kimik të mirë kur:
a) vlerat e pragut të përcaktuara në përputhje me pikën 2.3.1 më sipër nuk tejkalohen në ndonjë pikë monitorimi në atë trup ose grup trupash me ujëra nëntokësore; ose
b) monitorimi përkatës demonstron që janë plotësuar kushtet e përcaktuara në tabelën e mëposhtme: ose 

	Elementet
	Statusi i mirë

	Të përgjithshme 
	Përbërja kimike e trupit me ujëra nëntokësore është e tillë që përqendrimet e ndotësve:
· siç specifikohet më poshtë, nuk  shfaqin efekte të kripësisë ose futjeve të tjera
· nuk tejkalojnë normat e aplikueshme të cilësisë të zbatueshme sipas legjislacioneve të tjera 
· nuk janë të tilla që të rezultojnë në mos përmbushjen e objektivave mjedisorë të specifikuar sipas aneksit 3 për trupat me ujëra sipërfaqësore përkatës, në asnjë reduktim të rëndësishëm të cilësisë ekologjike ose kimike të këtyre trupave dhe as në ndonjë dëmtim të rëndësishëm të ekosistemeve tokësore që varen direkt nga trupi me ujëra nëntokësore

	Konduktiviteti 
	Ndryshimet në konduktivitet nuk janë treguese të kripësisë ose futjeve të tjera në trupin me ujëra nëntokësore.



c) vlera për normën e cilësisë ose vlera e pragut e ujërave nëntokësore tejkalohet në një ose më shumë pika monitorimi, por një investigim i duhur në përputhje me pikën 2.3.3 konfirmon që:
i. në bazë të vlerësimit të referuar në pikën 3 të paragrafit 2.3.3, përqendrimet e ndotësve që tejkalojnë standardet e cilësisë ose vlerat e pragut të ujërave nëntokësore nuk konsiderohen se paraqesin risk të rëndësishëm mjedisor, duke marrë parasysh, ku është e mundur, shkallën në të cilën është ndikuar trupi me ujëra nëntokësore. 
ii. kushtet e tjera për statusin e mirë kimik të ujërave nëntokësore të përcaktuara në tabelën 2.3.2, në aneksin 5, janë plotësuar, në përputhje me pikën 4, të paragrafit 2.3.3;
iii. kushtet për trupat me ujëra nëntokësore të përdorur ose që synohen të përdoren në të ardhmen për nxjerrjen e ujit për konsum njerëzor dhe të identifikuar në përputhje me nenin 47, të ligjit nr. 111/2012 “Për menaxhimin e integruar të burimeve ujore”, i ndryshuar, janë plotësuar në përputhje me pikën 4, të paragrafit 2.3.3;
iv. mundësia e trupit me ujëra nëntokësore ose ndonjërit prej trupave në grupin e trupave me ujëra nëntokësore për të mbështetur përdorimet nga njerëzit nuk është dëmtuar në mënyrë të konsiderueshme nga ndotja.
Në qoftë se një trup me ujëra nëntokësore është klasifikuar që ka status kimik të mirë, AMBU-ja duhet të ndërmarrë masa të tilla që mund të jenë të nevojshme për të mbrojtur ekosistemet ujore, ekosistemet tokësore dhe përdorimet nga njerëzit të ujërave nëntokësore që varen nga ajo pjesë e trupit me ujëra nëntokësore e përfaqësuar nga pika ose pikat monitoruese te të cilat është tejkaluar vlera për normën e cilësisë të ujërave nëntokësore ose vlera e pragut.
2.3.3 Vlerësimi i statusit kimik të ujërave nëntokësore
1. Procedura e vlerësimit për përcaktimin e statusit kimik të një trupi ose grupi trupash me ujëra nëntokësore duhet të kryhet në lidhje me të gjithë trupat ose grupet e trupave me ujëra nëntokësorë të karakterizuar në rrezik dhe në lidhje me secilin nga ndotësit që kontribuojnë në trupin ose grupin e trupave me ujëra nëntokësore të karakterizuar si të tillë.
2. Gjatë kryerjes së investigimeve të referuara në pikën 2.3.2 (c) më sipër, AMBU-ja duhet të marrë në konsideratë:
a) informacionin e mbledhur si pjesë e karakterizimit që do të kryhet në përputhje me pikën 2, të kreut 4, të shtojcës 1, të këtij vendimi dhe me seksionin 2.1, 2.2 dhe 2.3, të aneksit 1;
b) rezultatet e rrjetit të monitorimit të ujërave nëntokësore të përftuara në përputhje me seksionin 2.4 më poshtë; dhe
c) çdo informacion tjetër përkatës përfshirë krahasimin e përqendrimit mesatar aritmetik vjetor të ndotësve në pikën e monitorimit me normat e cilësisë së ujërave nëntokësore të përcaktuar në seksionin 2.3.2 dhe secilës prej vlerave të përcaktuara të pragut.
3. Për qëllime të investigimit nëse janë plotësuar kushtet për statusin e mirë kimik të ujërave nëntokësore të referuara në seksionin 2.3.2(c)(i) dhe (iv) më sipër, AMBU-ja, ku duhet dhe është e nevojshme, dhe në bazë të agregateve të përshtatshëm rezultatet e monitorimit, mbështetur sipas nevojës nga vlerësimet e përqendrimit bazuar në një model konceptual të trupit ose grupit të trupave me ujëra nëntokësore, duhet të vlerësojnë shkallën e trupit me ujëra nëntokësore që ka përqendrim vjetor aritmetik mesatar të një ndotësi më të lartë se norma e cilësisë ose vlera e pragut e ujërave nëntokësore.
4. Për qëllime të investigimit, nëse janë plotësuar kushtet për statusin e mirë kimik të ujërave nëntokësore të referuara në seksionin 2.3.2(c)(ii) dhe (iii) më sipër, AMBU-ja, ku duhet dhe është e nevojshme, dhe në bazë të rezultateve përkatëse të monitorimit dhe modelit konceptual të përshtatshëm të trupit me ujëra nëntokësore, vlerëson: 
a) ndikimin e ndotësve në trupin me ujëra nëntokësore;
b) sasitë dhe përqendrimet e ndotësve që janë ose kanë gjasa të jenë transferuar nga trupi me ujëra nëntokësore tek ujërat  sipërfaqësore përkatës ose ekosistemet tokësore në varësi direkte;
c) ndikimin e mundshëm të sasive dhe përqendrimet e ndotësve të transferuar tek ujërat  sipërfaqësore përkatës dhe ekosistemet tokësore në varësi direkte;
d) shkallën e çdo kripësie ose futjeve të tjera në trupin me ujëra nëntokësore; dhe
e) rreziku nga ndotësit në trupin me ujëra nëntokësore ndaj cilësisë së ujit të nxjerrë, ose që synohet të nxirret nga trupi me ujëra nëntokësore për konsum njerëzor.
5. AMBU-ja duhet të paraqesë statusin kimik të ujërave nëntokësore të një trupi ose grupi trupash me ujëra nëntokësore në harta në përputhje me seksionet 2.4.5 dhe 2.5 më poshtë. Përveç kësaj, AMBU-ja do të tregojë në këto harta të gjitha pikat e monitorimit ku janë tejkaluar normat e cilësisë dhe/ose vlerat e pragut të ujërave nëntokësore, ku duhet dhe është e mundur.
6. Plani i Menaxhimit të Basenit Ujor duhet të përfshijë një përmbledhje të vlerësimit të statusit kimik të ujërave nëntokësore. Kjo përmbledhje duhet të përfshijë një shpjegim për mënyrën si janë marrë në konsideratë për vlerësimin final tejkalimet e normave të cilësisë ose vlerat e pragut të ujërave nëntokësore në pikat individuale të monitorimit. 
2.4 Monitorimi i statusit kimik të ujërave nëntokësore.
2.4.1 Rrjeti i monitorimit të ujërave nëntokësore.
Rrjeti i monitorimit të ujërave nëntokësore duhet të krijohet në përputhje me kërkesat e kreut 6, të shtojcës II, anekset 5, 6 dhe legjislacionit që rregullon trupat ujorë të përcaktuar për nxjerrjen e ujërave të synuar për konsum njerëzor ose që synohen për përdorime të tilla në të ardhmen. Rrjeti i monitorimit duhet projektuar në mënyrë të tillë që të ofrojë një përmbledhje koherente dhe gjithëpërfshirëse të statusit kimik të ujërave nëntokësore brenda çdo baseni lumi për të ofruar të dhëna monitorimi përfaqësuese për të dalluar prezencën e tendencave afatgjata në rritje të shkaktuara antropogjenikisht te ndotësit.
Në bazë të  vlerësimit të ndikimit të kryer në përputhje me kreu 2, të shtojcës II dhe aneksi 1, AMBU-ja duhet të krijojë një program monitorimi survejues për çdo periudhë për të cilën aplikohet plani i menaxhimit të  baseneve ujore. Rezultatet e këtij programi duhet të përdoren për të hartuar një program monitorimi operacional që do të aplikohet për periudhën e mbetur të planit.
Në plan duhet të jepen përllogaritjet e nivelit të besimit dhe saktësisë së rezultateve të ofruara nga programet e monitorimit.
2.4.2 Monitorimi i survejimit
Objektivi.
Monitorimi i survejimit duhet të kryhet me qëllim që:
- të plotësojë dhe të bëjë të vlefshme procedurën e vlerësimit të ndikimit,
- të ofrojë informacion për përdorimin në vlerësimin e tendencave afatgjata si rezultat i ndryshimeve të kushteve natyrore dhe nëpërmjet aktivitetit antropogjenik.
Përzgjedhja e territoreve të monitorimit
Duhet të përzgjidhen territore të mjaftueshme monitorimi për secilën nga pikat që vijojnë:
- trupat e identifikuar në rrezik në bazë të ushtrimit të karakterizimit të ndërmarrë në përputhje me aneksin 1;
- trupat që kalojnë kufirin shtetëror.
Përzgjedhja e parametrave
Grupi i mëposhtëm i parametrave kryesorë duhet të monitorohet për të gjithë trupat e përzgjedhur për ujëra nëntokësore:
- përmbajtja e oksigjenit;
- vlera e pH; 
- konduktiviteti;
- nitratet;
- amoniaku.
Trupat që janë identifikuar në rrezik për të mos përmbushur statusin e mirë në përputhje me aneksin 1 duhet të monitorohen për ato parametra që janë tregues të ndikimit të këtyre trysnive. 
Trupat ujorë ndërkufitarë duhet të monitorohen, gjithashtu, për ata parametra që kanë lidhje me mbrojtjen e të gjitha përdorimeve të mbështetura nga rrjedha e ujërave nëntokësore.
2.4.3 Monitorimi operacional 
Objektivi
Monitorimi operacional duhet të ndërmerret në periudhat midis programeve të monitorimit survejues me qëllim që:
- të përcaktojë statusin kimik të të gjithë trupave ose grupeve të trupave me ujëra nëntokësore të përcaktuara në rrezik,
- të përcaktojë prezencën e çdo tendence afatgjatë ndonjë në rritje të shkaktuar antropogjenikisht në përqendrimin e çdo ndotësi.
Përzgjedhja e territoreve të monitorimit
Monitorimi operacional duhet të kryhet për ato trupa ose grupe trupash me ujëra nëntokësore të cilët si në bazë të vlerësimit të ndikimit  të kryer në përputhje me aneksin 1, ashtu edhe në bazë të monitorimit të survejimit janë identifikuar në rrezik për të mos përmbushur objektivat e aneksit 3. Përzgjedhja e territoreve të monitorimit duhet të reflektojë gjithashtu një vlerësim për mënyrën se si të dhënat përfaqësuese të monitorimit nga ai territor kanë të njëjtën cilësi si të trupit apo trupave përkatës me ujëra nëntokësore. 
Shpeshtësia e monitorimit
Monitorimi operacional duhet të kryhet për periudha ndërmjet programeve të monitorimit të survejimit me një shpeshtësi të mjaftueshme për të zbuluar ndikimet e trysnive përkatëse, por të paktën një herë në vit.
2.4.4 Identifikimi i tendencave te ndotësit
AMBU-ja duhet të përdorë të dhëna nga monitorimi operacional dhe ai survejues për identifikimin e tendencave afatgjata në rritje të shkaktuara antropogjenikisht te përqendrimet e ndotësve dhe rikthimin e këtyre tendencave. Duhet të identifikohet viti ose periudha bazë në të cilën duhet të llogaritet identifikimi i tendencave. Llogaritja e tendencave duhet të ndërmerret për një trup, ose kur duhet, për një grup trupash ujorë. Rikthimet e tendencave duhet të demonstrohen statistikisht dhe duhet të deklarohet, niveli i konfidencës i shoqëruar me identifikimin.
2.4.5 Interpretimi dhe prezantimi i statusit kimik të ujërave nëntokësore
Gjatë vlerësimit të statusit, rezultatet e pikave individuale të monitorimit brenda një trupi me ujëra nëntokësore duhet të grumbullohen për trupin si një i tërë. Për arritjen e statusit të mirë nga një trup me ujëra nëntokësore, për ato parametra kimike për të cilat normat e mjedisore të cilësisë janë përcaktuar në një legjislacion tjetër:
- vlera mesatare e rezultateve të monitorimit në çdo pikë të trupit apo grupit të trupave me ujëra nëntokësore, duhet të llogaritet, dhe
- këto vlera mesatare duhet të përdoren për të demonstruar përputhshmërinë me statusin kimik të mirë të ujërave nëntokësore.
- subjekti i pikës 2.5, AMBU-ja duhet të ofrojë një hartë të statusit kimik të ujërave nëntokësore, më kode me ngjyra si tregohet më poshtë:

	I mirë  
	Jeshile 

	I dobët 
	E kuqe 

	
	



AMBU-ja duhet të tregojë gjithashtu me një pikë të zezë në hartë, ata trupa me ujëra nëntokësore që janë subjekt i një tendence të rëndësishme dhe të qëndrueshme në rritje te përqendrimet e të gjithë ndotësve që vijnë nga ndikimi i aktiviteteve njerëzore. Rikthimi i një tendence duhet të tregohet me një pikë blu në hartë.
Këto harta duhet të përfshihen në Planin e Menaxhimit  të Baseneve Ujore.
2.5 Prezantimi i statusit të ujërave nëntokësore
AMBU-ja duhet të ofrojë në Planin e Menaxhimit të Baseneve Ujore një hartë ku të tregojë për çdo trup ose grup trupash me ujëra nëntokësore si statusin sasior ashtu edhe atë kimik të atij trupi apo grupi trupash, me kode me ngjyra në përputhje me kërkesat e pikave 2.2.4 dhe 2.4.5. Këshillat përkatës të baseneve ujore mund të zgjedhin që të mos ofrojnë harta të ndara sipas pikave 2.2.4 dhe 2.4.5, por në këtë rast duhet të ofrojnë një tregues në përputhje me kërkesat e pikës 2.4.5 në hartë të kërkuar sipas kësaj pike, për ata trupa ujorë që janë subjekt i tendencave të rëndësishme dhe të qëndrueshme në rritje te përqendrimi i çdo ndotësi apo rikthimi të tendencave të tilla. 

ANEKS 6
SPECIFIKIMET TEKNIKE PËR ANALIZËN KIMIKE DHE MONITORIMIN E STATUSIT TË UJËRAVE

1. Ky aneks parashtron specifikimet teknike për analizat kimike dhe monitorimin e statusit të ujërave në përputhje me këtë vendim dhe me ligjin nr. 111/2102, “Për menaxhimin e integruar të burimeve ujore”, të ndryshuar. Ai përcakton kriteret minimale të përformancës për metodat e analizave që do të zbatohen gjatë monitorimit të statusit të ujërave, sedimentit dhe biota, si dhe rregullat që demostrojnë cilësinë e rezultateve analitike. 
Metoda e analizave
2. Të gjitha metodat e analizave, duke përfshirë ato laboratorike, metodat në terren ose ato elektronike, të përdorura për qëllim të programeve të monitorimit kimik janë bërë të vlefshme dhe janë dokumentuar në përputhje me standardin EN ISO/IEC-17025 , ose standarde të tjera ekuivalente të pranuara në nivel ndërkombëtar.
Kriteret minimale të performancës për metodat e analizave 
3. Kriteret minimale të përformancës për të gjitha metodat e aplikuara të analizave duhet të bazohen në një pasiguri të matjes prej 50% ose më poshtë (k = 2) të llogaritura në nivelin e normave përkatëse të cilësisë mjedisore dhe për një kufi të kuantifikimit të barabartë ose më poshtë vlerës prej 30% të normave përkatëse mjedisore të cilësisë.
4. Në mungesë të një norme përkatëse të cilësisë mjedisore për një parametër të caktuar, ose në mungesë të metodave të analizave që plotësojnë kriteret minimale të përformancës të përcaktuara në pikën 3, monitorimi duhet të kryhet duke përdorur teknikat më të mira të mundshme që nuk kërkojnë kosto ekstreme.
Llogaritja e vlerave mesatare 
5. Kur shumat e matjeve fiziko-kimike ose kimike të një kampioni të caktuar janë nën kufirin e kuantifikimit, rezultatet e matjes duhet të vendosen në gjysmën e vlerës së kufirit të kuantifikimit në fjalë për llogaritjen e vlerave mesatare. 
6. Kur një vlerë mesatare e llogaritur e rezultateve të matjeve të referuara në pikën 5 është nën kufijtë e kuantifikimit, vlera duhet të referohet si “më pak se kufiri i kuantifikimit”.
7. Paragrafi 5 nuk zbatohet për matjet që janë shumat totale të një grupi të caktuar të parametrave fiziko-kimikë ose matjeve kimike, duke përfshirë metabolitët përkatës të tyre, degradimin dhe produktet e reaksioneve. Në këto raste, rezultatet nën kufirin e kuantifikimit për substanca të veçanta duhet të vendoset në zero.
Kontrolli dhe sigurimi i cilësisë 
8. Laboratorët ose palët e kontraktuara nga laboratorët duhet të zbatojnë praktikat e sistemeve të menaxhimit të cilësisë në përputhje me EN ISO/IEC-17025 apo standarde të tjera ekuivalente të pranuara në nivel ndërkombëtar. 
9. Laboratorët ose palët e kontraktuara nga laboratorët duhet të demonstrojnë kompetencat e tyre në analizimin përkatës të matjeve fiziko-kimike ose kimike nëpërmjet:
a)  Pjesëmarrjes në programet e testimit të zotësisë që mbulojnë metodat e analizave të referuara në pikën 2 për matjet në nivele të përqendrimeve që janë përfaqësuese të programeve të monitorimit kimik; 
b)  Analiza e materialeve të referencës në dispozicion që janë përfaqësues të kampioneve të mbledhur që përmbajnë nivele të përshtatshme përqendrimi në lidhje me normat përkatëse mjedisore të cilësisë të referuara në pikën 3.
10 Programet e testimit të zotësisë të referuara në pikën 9 (a) duhet të organizohen nga organizata të akredituara ose organizata të njohura në rang kombëtar ose ndërkombëtar të cilat plotësojnë kërkesat e udhëzuesit 43-1 ISO / IEC, ose të standardeve të tjera ekuivalente të pranuara në nivel ndërkombëtar. 
11.Rezultatet e pjesëmarrjes në programet e referuara në pikën 10, duhet të vlerësohen në bazë të sistemeve të llogaritjes së pikëve të përcaktuara në udhëzuesin 43-1 ISO / IEC ose në standardin ISO-13528, ose në standarde të tjera ekuivalente të pranuara në nivel ndërkombëtar.

ANEKS 7
IDENTIFIKIMI DHE RIKTHIMI I TENDENCAVE TË RËNDËSISHME E TË QËNDRUESHME NË RRITJE TE NDOTJA E UJËRAVE NËNTOKËSORE

Pjesa A. Identifikimi i tendencave të rëndësishme e të qëndrueshme në rritje
AMBU-ja bazuar në rezultatet e monitorimit duhet të identifikojë tendencat e rëndësishme dhe të qëndrueshme në rritje te të gjithë trupat ose grupet e trupave me ujëra nëntokësore që janë karakterizuar si të rrezikuar në përputhje me aneksin 1 të këtij vendimi, duke marrë parasysh kërkesat e mëposhtme:
1. në përputhje me seksionin 2.4, të aneksit 5, të këtij vendimi, programi i monitorimit duhet të hartohet në mënyrë që të zbulojë tendencat e rëndësishme dhe të qëndrueshme në rritje te përqendrimet e ndotësve të identifikuar sipas seksionit 2.4, të aneksit 5, të këtij vendimi.
2. Procedura për identifikimin e tendencave të rëndësishme dhe të qëndrueshme në rritje duhet të bazohet në elementet e mëposhtme: 
a) shpeshtësitë e monitorimit dhe vendet e monitorimit do të zgjidhen në mënyrë që të jenë të mjaftueshme, për të:
i. ofruar informacionin e nevojshëm për të siguruar që tendencat në rritje mund të dallohen nga ndryshimet natyrore me nivelin e duhur të besimit dhe të saktësisë;  
ii. mundësuar që tendenca të tilla në rritje të identifikohen në kohë të mjaftueshme për të lejuar zbatimin e masave për të parandaluar, ose të paktën për t’i zbutur sa është e mundur, ndryshimet e dëmshme të rëndësishme mjedisore në cilësinë e ujërave nëntokësore. Ky identifikim do të kryhet për herë të parë deri në vitin 2027, nëse është e mundur, dhe do të marrë parasysh të dhënat ekzistuese, në kontekstin e raportit për identifikimin e tendencës brenda planit të parë të menaxhimit të baseneve ujore, dhe më pas të paktën çdo gjashtë vjet;
iii. marrë parasysh karakteristikat e përkohshme fizike dhe kimike të trupit me ujëra nëntokësore, duke përfshirë kushtet e rrjedhës së ujërave nëntokësore dhe normat e rimbushjeve dhe kohën e filtrimit nëpërmjet tokës ose nëntokës; 
b)  metodat e monitorimit dhe analizat e përdorura duhet të jenë në përputhje me parimet ndërkombëtare të kontrollit të cilësisë, duke përfshirë, nëse është e mundur, CEN ose metoda të tjera kombëtare të standardizuara, për të siguruar cilësi shkencore të njëjtë dhe krahasueshmëri të të dhënave të ofruara;
c) vlerësimi do të bazohet në metoda statistikore, të tilla si analiza e regresionit, për analizën e tendencave në intervale kohore në pika monitorimi individuale; 
d) në mënyrë që të shmangen paragjykimet në identifikimin e tendencave, të gjitha matjet nën kufirin e kuantifikimit duhet të vendosen në gjysmën e vlerës së kufirit më të lartë të kuantifikimit që ndodh në intervale kohore, me përjashtim të pesticideve totale;
3. identifikimi i tendencave të rëndësishme dhe të qëndrueshme në rritje te përqendrimet e substancave të cilat ndodhin si në mënyrë  natyrore ashtu dhe si rezultat i aktiviteteve të njeriut do të konsiderojë nivelet bazë dhe, ku këto të dhëna janë të disponueshme, të dhënat e mbledhura përpara fillimit të programit të monitorimit në mënyrë që të raportohet për identifikimin e tendencave brenda planit të parë të menaxhimit të baseneve ujore.
Pjesa B. Pikat e nisjes për kthimin e tendencave
AMBU-ja duhet të kthejë tendencat e identifikuara të rëndësishme e të qëndrueshme në rritje, në përputhje me kreun 5, të shtojcës II, të këtij vendimi, duke marrë parasysh kërkesat e mëposhtme:
1. pikë nisjeje për zbatimin e masave për të kthyer tendencat e rëndësishme dhe të qëndrueshme në rritje do të jetë kur përqendrimi i ndotësve të arrijë 75% të vlerave parametrike të vlerave të normave të cilësisë së ujërave nëntokësore të përcaktuara në seksionin 2,4 të aneksit 5, të këtij vendimi dhe vlerave të pragut të përcaktuara aty, përveç nëse:
a)  për të mundësuar masat për kthimin e tendencave kërkohet një pike nisjeje më e hershme për të parandaluar me pak kosto ndryshimet e rëndësishme mjedisore të dëmshme në cilësinë e ujërave nëntokësore ose të paktën t’i zbutur ato sa më shumë të jetë e mundur;
b) një pikë nisjeje e ndryshme është e justifikuar kur kufiri i zbulimit nuk lejon përcaktimin e prezencës së një tendence në 75% të vlerave parametrike, ose
c) norma e rritjes dhe rikthimi i tendencës janë të tilla që një pikë nisjeje e mëvonshme për masat e kthimit të tendencës ende do t’i mundësonte këto masave për të parandaluar me pak kosto ndryshimet e rëndësishme mjedisore të dëmshme në cilësinë e ujërave nëntokësore ose të paktën për t’i zbutur ato sa më shumë të jetë e mundur. Këto pika nisjeje të mëvonshme mund të mos çojnë në ndonjë vonesë për arritjen e afatit të fundit për objektivat mjedisorë;
2. pasi është përcaktuar pika e nisjes për një trup me ujëra nëntokësore të karakterizuar në rrezik në përputhje me seksionin 2.4.4, të aneksit 5 dhe në përputhje me pikën 1 më lart, ajo nuk do të ndryshohet gjatë ciklit gjashtëvjeçar të planit të menaxhimit  të baseneve ujore;
3. kthimi i tendencave do të demonstrohet, duke marrë parasysh dispozitat përkatëse të monitorimit të përfshira në pjesën A, pika 2.

ANEKS 8
PLANET E MENAXHIMIT TË RREZIKUT NGA PËRMBYTJET

Pjesa 1. Planet e menaxhimit të rrezikut nga përmbytjet
1. Përbërësit e planit të parë të menaxhimit të rrezikut nga përmbytjet:
a) (Konkluzionet e vlerësimit paraprak të rreziqeve nga përmbytjet në formën e një harte përmbledhëse të baseneve ujore që vijëzon zonat e përcaktuara nga paragrafi 8, i kreut 1, të shtojcës III, ku ekziston risku potencial ose ka gjasa të ndodhin përmbytje, dhe që janë subjekt i atij plani menaxhimi të rrezikut nga përmbytjet;
b) hartat e rrezikut nga përmbytjet dhe hartat e riskut nga përmbytjet dhe konkluzionet që mund të nxirren nga këto harta;
c) një përshkrim i objektivave të përshtatshëm për menaxhimin e rrezikut nga përmbytjet të përcaktuara në përputhje me pikën 2, të kreut 3, të shtojcës III;
d) një përmbledhje të masave dhe të përparësive të tyre që synojnë arritjen e objektivave të përshtatshëm për menaxhimin e rrezikut nga përmbytjet, përfshirë masat e lidhura me përmbytjet të ndërmarra sipas legjislacioneve të tjera, përfshirë:
i. legjislacionin për menaxhimin e integruar të burimeve ujore;
ii. legjislacionin për  vlerësimin e ndikimit në mjedis; 
iii. legjislacionin për vlerësimin strategjik mjedisor;
iv. një përshkrim të metodologjisë, ku është e disponueshme, për rrethet ose nënrrethet ndërkombëtare të baseneve ujore, të përcaktuar nga shtetet përkatëse, të analizave kosto-përfitim të përdorura për të vlerësuar masat me efekt transkombëtar. 
2. Përshkrimi i zbatimit të planit të menaxhimit të rrezikut nga përmbytjet:
a) një përshkrim të prioritizimit dhe të rrugës me anë të së cilës do të monitorohet progresi i zbatimit të planit të menaxhimit të rrezikut nga përmbytjet; 
b) një përmbledhje të informimit publik dhe të masa/veprimeve të konsultimit të ndërmarra;
c) një listë të autoriteteve përkatëse dhe, si të jetë e përshtatshme, një përshkrim të procesit të koordinimit brenda çdo rrethi ndërkombëtar të baseneve ujore dhe të koordinimit me planet e menaxhimit të rrethit të baseneve ujore. 
Pjesa 2. Përbërësit e të gjitha përditësimeve vijuese të planeve të menaxhimit të rrezikut nga përmbytjet
1. Çdo ndryshim apo përditësim që nga botimi i versionit të mëparshëm të planit të menaxhimit të rrezikut nga përmbytjet, duke përfshirë një përmbledhje të rishikimeve të kryera në përputhje me paragrafët 6 i kreut 1 të shtojcës III, 10 i kreut 2, të shtojcës III dhe paragrafit 1, të kreut 4, të shtojcës III të këtij vendimi. 
2. Vlerësimi i progresit të bërë drejt arritjes së objektivave të përshtatshëm për menaxhimin e rreziqeve nga përmbytjet të përcaktuara në përputhje me pikën 2, të kreut 3, të shtojcës III;
3. Përshkrimi i, si dhe shpjegimi për, të gjitha masat e parashikuara në versionin e mëparshëm të planit të menaxhimit të rrezikut nga përmbytjet të cilat kanë qenë të planifikuara për t’u ndërmarrë dhe nuk janë kryer. 
4. Një përshkrim të masave shtesë që nga botimi i mëparshëm i planit të menaxhimit të rrezikut nga përmbytjet. 

Harta A 
Rrjeti A: Ekorajonet për lumenjtë dhe liqenet
	1.
	Rajoni Iberiko-Makaronezian
	10. Karpatet
	19.
	Islanda

	2.
	Pirenej
	11. Ultësira Hungareze
	20.
	Lartësitë Borealike

	3.
	Italia Korsika dhe Malta
	12. Krahina e Pontikut
	21.
	Tundra

	4.
	Alpet
	13. Fusha Perëndimore
	22.
	Rafshnalda Fenno-Skandinave

	5.
	Vargmalet Dinarike të    Ballkanit Perëndimor
	14. Fusha qendrore
	23.
	Taiga

	6.
	Vargmalet helene të Ballkanit Perëndimor
	15. Krahina Baltike
	24.
	Kaukazi

	7.
	Ballkani lindor
	16. Rrafshina Lindore
	25.
	Depresioni Kaspik

	8.
	Malore perëndimore
	17. Irlanda dhe Irlanda Veriore
	
	

	9.
	Malore qendrore
	18. Britania e Madhe

Harta B 
Rrjeti A: Ekorajonet për ujërat e përkohshëm dhe ujërat bregdetare 

1. Oqeani Atlantik
2. Deti Norvegjez
3. Deti Barenc
4. Deti i Veriut
5. Deti Baltik
6. Deti i Mesdheut

